A ovako je u Vranju obeležena Evropska nedelja mobilnosti - JUGPRESS\nA ovako je u Vranju obeležena Evropska nedelja mobilnosti\nU okviru obeležavanja Evropske nedelje mobilnosti, u sredu, je u centru Vranja obeležen i Dan bez automobila.\nU akciji su učestvovali predškolci i učenici od trećeg do šestog razreda osnovnih škola, koji su vozili bicikle i rolere.\nCilj kampanje je promocija promene ponašanja u korist aktivnih vidova prevoza, odnosno vožnje bicikla i pešačenja, javnog prevoza i drugih inteligentnih i ekoloških transportnih sredstava.\n„Osnovna ideja bila je da ukažemo na zdraviji način života, da pored saobraćajnih motornih vozila treba da koristimo i alternativna sredstva za prevoz kao što je bicikl. Na teritoriji Srbije već pedesetak gradova sprovodi program urbane mobilnosti. Grad Vranje, na čelu sa gradonačelnikom Milenkovićem, planira da u dogledno vreme formira tim ljudi koji će se baviti izradom plana urbane mobilnosti, čime bi se stekli uslovi da se konkuriše za sredstva kako kod republičkih, tako i evropskih fondova“, izjavio je pomoćnik gradonačelnika Marjan Stanković.\nZahvaljujući Savetu za bezbednost saobraćaja na putevima na teritoriji grada Vranja, učenicima su podeljene kacige, svetla za bicikle, svetloodbojni prsluci i torbice.\nTema ovogodišnjeg obeležavanja Evropske nedelje mobilnosti je „Zdravi i bezbedni sa održivom mobilnošću“, dok je slogan koji se promoviše „Кrećimo se održivo. Ostanimo zdravi“.\nU okviru “Evropske nedelje mobilnosti” danas se širom Srbije obeležava 22. septembar, Međunarodni dan bez automobila.\nAkciju je podržao i gradonačelnik Vranja Slobodan Milenković sa saradnicima, koji su na posao došli pešice.


Jubilarni 2BS Forum 10. i 11. decembra – ASCG\nVi ste ovdje: Početna / Jubilarni 2BS Forum 10. i 11. decembra\n2BS Forum, jedan od najznačajnijih političko-bezbjednosnih konferencija u Jugoistočnoj Evropi u organizaciji Atlantskog saveza Crne Gore, biće održan 10. i 11. decembra u inovativnom formatu.\nOve godine obilježavamo deset godina od uspostavljanja 2BS Foruma a time i deceniju posvećenosti razvoju i unapređenju demokratije i bezbjednosti u Crnoj Gori.\nU izuzetnim uslovima pogođenosti pandemijom COVID-19, koja predstavlja snažnu društvenu i globalnu promjenu s dalekosežnim posljedicama, vjerujemo kako 2BS Forum predstavlja izuzetnu priliku i potrebu za diskusiju o izazovima koje će ova kriza imata za Crnu Goru, region i svijet u narednoj deceniji.\nPrilagođavajući se uslovima i uz poštovanje mjera Nacionalnog koordinaciong tijela za zarazne bolesti Crne Gore, 2BS Forum će ove godine biti organizovan u kombinovanom formatu koji podrazumijeva organizaciju događaja sa prisustvom najprominentnijih učesnika iz Crne Gore na licu mjesta, uz poštovanje ograničenja i mjera za organizaciju događaja u zatvorenom prostoru. Osim toga planirano je i uključenje govornika iz inostranstva i svih zainteresovanih učesnika putem onlajn platformi.\nU fokusu desetog 2BS Foruma će biti širok spektar tema koje predstavljaju izazov za trenutni regionalni i globalni bezbjednosni okvir i stvaraju potrebu širom evroatlantske zajednice za ponovnim analiziranjem i pokretanjem zajedničkih ciljeva i nastojanja kako bi se dodatno ojačala i obezbijedila održiva i prosperitetna budućnost u našem regionu, ali i u Evropi.\nForum će poslužiti kao prilika da se pronađu najbolji pristupi za gorenavedene ciljeve kroz nekoliko tema:\nZapadni Balkan: Kako dalje u post-pandemijskom svijetu?\nGeopolitika COVID-19 i budućnost globalnog liderstva\n#NATO2030: novi bezbjednosni izazovi i nove granice\nVanjska politika SAD nakon predsjedničkih izbora 2020. godine\nDigitalna dijeta istine i svi ukusni zalogaji dezinformisanja\nPogled u budućnost: svijet, Evropa i Zapadni Balkan 2030. godine\nOznačite datum u vašim kalendarima i pratite nas za više informacija o novom formatu i o tome kako da nam se pridružite!\nPrisustvo SAD i EU ključno za manji uticaj Kine Telegram saučešča povodom smrti mitropolita Amfilohija


Kako bi ostvarili kvalitetnu saradnju na obostrano zadovoljstvo, želimo vas upoznati sa određenim pravilima i procedurama koje vrijede na Međunarodnom aerodromu Sarajevo, a usko su vezane za vaš posao.\nMolimo vas da imate u vidu da J.P. Međunarodni aerodrom Sarajevo d.o.o, u fizičkom smislu predstavlja pogranično područje, koje podrazumijeva izvjesna ograničenja u kretanju.\nUkoliko službeno, kao mediji, želite posjetiti Aerodrom Sarajevo kako bi napravili audio-video zapis, neophodno je da znate da svakom dolasku predstavnika medija prethodi blagovremena najava dolaska putem dopisa (zahtjeva) kojeg ćete proslijediti fax-om.\nZahtjev obavezno treba da sadrži slijedeće podatke:\nrazlog, lokacija i predviđeno vrijeme snimanja (datum i sat)\nime, prezime i broj lične karte svih članova ekipe\nTako pripremljen zahtjev potrebno je, najmanje 24 h ranije, poslati na slijedeće adrese na Međunarodnom aerodromu Sarajevo :\nOdnosi s javnošću, e-mail: info@sarajevo-airport.ba\nSektor za sigurnost i zaštitu, fax. +387 33 289 211, e-mail: najave@sarajevo-airport.ba\nJedinica granične policije, fax. +387 33 755 360, e-mail: sarajevo@granpol.gov.ba\nPosebna jednodnevna dozvola za boravak u pograničnom području, koju izdaje Jedinica granične policije može se, po dolasku, podići na šalteru JGP-a u Terminalu „B“ Aerodroma Sarajevo.\nU slučaju da je snimanje na aerodromu komercijalnog karaktera, uz pridržavanje navedenih procedura, obavezno je kontaktirati Sektor komercijale Međunarodnog aerodroma Sarajevo na broj telefona : +387 33 289 167\nUkoliko su potrebna dodatna pojašnjenja opisanih procedura, molimo da kontaktirate odgovornu osobu za odnose s javnošću:\nTelefon : +387 33 289 427\nE-mail : info@sarajevo-airport.ba


„Pridržavajte se mera ili će biti sve gore“: Iz Arene apeluju na građane - Sputnjik Srbija\n07:44 08 Maj 2021\n„Pridržavajte se mera ili će biti sve gore“: Iz Arene apeluju na građane\n09:27 04.03.2021 Preuzmite kraći link\nKoordinator privremene bolnice u beogradskoj Štark Areni Vlado Batnožić izjavio je da je u toj ustanovi "konstantan priliv pacijenata", tako da je juče i noćas primljeno 39 a otpušteno 18, kao i da je tu trenutno 386 pacijenata.\n„Ranije smo primali po deset, 20 pacijenata dnevno. Pre su bili i lakši pacijenti, sada su srednje teški i teški“, rekao je Batnožić za Radio televiziju Srbije, navodeći da je trenutno na kiseoniku 306 pacijenata.\nPrema njegovim rečima, ranije su u toj bolnici trošili sedam tona kiseonika na deset do 15 dana a sada „sipaju“ na tri dana tu istu količinu.\nKako je rekao, pacijenti se obično ne sećaju gde su se zarazili, „ali mlađa populacija navodi da je bila u restoranima, kafićima, klubovima, neki su sa skijališta dolazili“.\n„Molim da se svi pridržavaju mera koje je propisao Krizni štab za borbu protiv korone ili će biti sve gore“, upozorio je Batnožić.


EU traži od Srbije objašnjenje za zaustavljanje članova SLS • RTK\nEU traži od Srbije objašnjenje za zaustavljanje članova SLS\nNekoliko meseci zaredom, zvaničnici kosovskih institucija koji pripadaju Samostalnoj liberalnoj stranci se zadržavaju na prelazima između Kosova i Srbije od strane srpskih sigurnosnih struktura.\nPoslednji slučaj je zabeležen 11. maja ove godine, kada su srpske vlasti na graničnom prelazu Bela zemlja zaustavile članove Samostalne liberalne stranke Srećka Spasića i Srđana Jovanovića. Jovanović je savetnik premijera Kosova Ramuša Haradinaja.\nPremijer Haradinaj, koji je ovaj čin nazvao neprihvatljivim, reagovao je na zaustavljanje zvaničnika kosovskih institucja iz srpske zajednice.\nU međuvremenu, savetnik premijera Haradinaja, Haljilj Matoši, kaže za Radio Slobodna Evropa da je zaustavljanje pripadnika srpske zajednice koja su deo centralnih institucija Kosova od srpskih sigurnosnih struktura, nije samo kršenje Briselskog sporazuma o slobodnom kretanju, već i "ozbiljno ugrožava evropski duh saradnje i ideju normalizacije odnosa između Kosova i Srbije".\n"Kao takav, ovaj čin je bez presedana i za osudu. S druge strane, Vlada Kosova poziva zvanični Brisel, odnosno Evropsku uniju, da ozbiljno shvati ovo pitanje, jer ne samo da se zvaničnici Kosova, iz srpske zajednice, maltretiraju, već i oni mogu biti ugroženi unutar Kosova, jer ih Srbija stigmatizuje kao izdajnike srpskog naroda", kaže Matoši.\nOd decembra prošle godine do sada na prelazima bezbednosne strukture Srbije zaustavile su i ispitivale i Slobodana Petrovića, poslanika kosovske skupštine, Bobana Stankovića, zamenika ministra kulture u Vladi Kosova, kao i Nebojšu Jakovljevića, savetnika u Ministarstvu rada i socijalne zaštite u Vladi Kosova. Svi su oni članovi Samostalne liberalne stranke.\nPortparol Evropske unije Maja Kocijančić izjavila je za Radio Slobodna Evropa da su dobili "izveštaje da su zvaničnici vlade Kosova zaustavljeni na graničnim tačkama".\n"Sporazum o slobodi kretanja pruža jasne garancije za nesmetani prelazak u Srbiju i obrnuto. Još uvek čekamo razjašnjenje od Beograda, posle našeg zahteva za više informacija", rekla je Kocijančić.\nDirektor Balkanske političke grupe za politike na Kosovu Naim Rašiti, govoreći za Radio Slobodna Evropa, naglašava da je iznenađujuće što vlasti Srbije hrabro nastavljaju da zaustavljaju i intervjuišu ljude na graničnim prelazima i štaviše pripadnike srpske zajednice.\nPrema njegovim rečima, zvuči neverovatno da srpske institucije "idu tako daleko za svoje ciljeve i političke agende ljudi na vlasti u Beogradu, da zaustavljaju, hapse, proganjaju i zastrašuju ljude iz svoje zajednice koji misle drugačije od njih".\n"To se događalo samo u vreme (bivšeg predsednika Srbije Slobodana Milševića) Miloševića. Ovo je novo i veoma frustrirajuće za Srbe u Srbiji i na Kosovu, a razne kampanje su u toku. To je politička agenda koja nema nikakve veze sa sprovođenjem sporazuma o slobodnom kretanju. Radi se o agendi progona, pretnjama za ljude koji misle drugačije i na to svi međunarodni faktori ćute. Ali ne verujem da EU može igrati određenu ulogu", naglašava Rašiti.\nOn dodaje da je ova cela situacija apsurdna, ipak stiče se utisak da će u određenom trenutku doći do odgovora međunarodnih faktora na ove događaje. Ali, on kaže da do sada ova situacija odražava nemoć međunarodnih faktora u odnosima sa Srbijom.\n"To je nova agenda koja zahteva ponovno uspostavljanje međunarodne pozicije, ali do čega neće doći uskoro, jer se međunarodni faktor već 20 godina interveniše svakodnevno. Čak i težina ovih dnevnih intervencija trenutno opada, a istina je da demokratski elementi koji su postojali u Srbiji nestaju. Stoga sam uveren da će situacija, u budućnosti, naročito u periodima kada će se videti da neće biti sporazuma između Kosova i Srbije, biti još komplikovanija", kaže Rašiti.\nZvaničnici kosovske vlade naglasili su da su samo oni građani koji pripadaju Srpskoj listi, političkom subjektu koji je stvorio zvanični Beograd, dobri za vlasti Srbije i da se "svi ostali Srbi koji čine većinu na Kosovu stigmatizuju i proganjaju".\nRašiti procenjuje da se većina članova Srpske liste ne slaže sa pristupom zvaničnog Beograda prema članovima srpske zajednice koji misle drugačije od njih. Ali, prema njegovim rečima, oni "nemaju prostora da se suprotstavljaju i previše se plaše da misle drugačije, jer su u potpunosti pod kontrolom zvaničnog Beograda i postupaju prema njegovim uputstvima".\n26. aprila članovi Samostalne liberalne stranke, predvođeni liderom stranke Slobodanom Petrovićem, protestovali su protiv zaustavljanja od srpskih sigurnosnim strukturama, peške su prešli sa Kosova u Srbiju na prelazu Bela zemlja.


Kosovo i dalje bez vakcina - Društvo - Dnevni list Danas\nPočetna » Društvo » Kosovo i dalje bez vakcina\nKosovo i dalje bez vakcina\nMinistarstvo zdravlja Kosova nema tačan datum kada bi vakcine Fajzer i Astra Zeneka mogle da stignu na Kosovo, iako je ministar zdravlja Armend Zemaj rekao da se mogu očekivati u februaru, prenosi danas prištinska štampa.\n0Piše: FoNet 19. februara 2021. 13.36\nPredsednik Zdravstvene federacije Kosova Bljerim Silja navodi da Kosovo izuzetno kasni sa vakcinacijom, prenosi Kosovo onlajn. Prema njegovim rečima, zdravstvene vlasti su se usredsredile samo na vakcine iz programa Kovaks, što je donacija, bez ozbiljnih napora da obezbede vakcine drugih farmaceutskih kompanija.\nOčekuje se da će Kosovo besplatno dobiti vakcinu Astra Zeneka i Oksford protiv korona virusa kroz program Svetske zdravstvene organizacije Kovaks, čiji je cilj distribucija vakcina siromašnim zemljama. Kosovo očekuje da će iz tog programa dobiti ko 100.800 doza ove vakcina, ali zvaničnici Ministarstva zdravlja nisu pružili nikakve informacije po tom pitanju.\nU odgovoru tog ministarstva navodi se da će prve doze iz Kovaks programa na Kosovo biti isporučene preko Unicefa.\nOva organizacija je najavila da će ovih dana države korisnice Kovaksa dobiti informacije od ove kompanije u vezi sa narednim koracima i vremenskim okvirom distribucije vakcina, navodi se u odgovoru ministarstva.\nČak i za Fajzerovu vakcinu zdravstvene vlasti na Kosovu „nemaju nikakvu potvrdu od kompanije o datumu kada mogu da distribuiraju vakcinu na Kosovo“. Ministarstvo zdravlja je početkom januara objavilo da je dobilo potvrdu od američke kompanije Fajzer za obezbeđivanje 535.000 vakcina protiv korona virusa, ali američka kompanija nije potvrdila sporazum. Silja je ocenio da bi vakcinacija na Kosovu mogla da bude odložena i zbog opštih parlamentarnih izbora koji su održani 14. februara.\nDa budemo pošteni, ako je postojeći ministar zdravlja ispoštovao pravne postupke i ima ugovor, tada će novi ministar početi kontinuirano.\nAli, ako nemamo važeći ugovor, tada je novi ministar dužan da pripremi procedure. I, naravno, za ovo je potrebno vreme, naglasio je Silja.\nKosovo je detaljno pripremilo plan imunizacije protiv kovida -19, prema odgovoru Ministarstva zdravlja, i on uključuje plan distribucije – osoblje za vakcinaciju je obučeno, kapaciteti hladnjača su ojačani, a timovi za vakcinaciju i prateća logistika su dostupni.\nPrema planu, prvo će biti vakcinisani zdravstveni radnici, stariji od 80 godina, osobe smeštene u staračkim domovima, socijalni radnici i ljudi sa hroničnim bolestima.\nOd marta prošle godine, kada su na Kosovu zabeleženi prvi slučajevi obolelih od korona virusa, ukupan broj zaraženih dostigao je 65.350, preminulo je 1.558 ljudi, a izlečenih je 56.974. Trenutno je na Kosovu 6.818 aktivnih slučajeva korona virusa.\nepidemija, Kosovo, Pandmeija, VakcineBeograd\nNišu fali najmanje 20.000 vakcinisanih


Naslovna/Vesti/Društvo/Bolji uslovi za pacijente i zaposlene u Kliničkom centru Niš\nRenoviranje određenih delova Kliničkog centra Niš biće završeno do kraja 2018. godine, zahvaljujući saradnji sa Roma Company\nRoma Company donirala je građevinski materijal u vrednosti od 600.000 dinara iz svog prodajnog asortimana, neophodnog za renoviranje dela Kliničkog centra Niš. Ovo je jedan u nizu projekata, koje je kompanija podržala u gradovima u kojima posluje povodom obeležavanja 25 godina postojanja.\n– Želim da izrazim zahvalnost direktoru „Roma company“ kao i svim njegovim saradnicima na ovoj donaciji, koja će biti zaista od velikog značaja, pogtovo što ćemo sva sredstva nameniti preuređenju prostora prizemlja Dečje klinike, u kome će do kraja idućeg meseca i zvanično početi da radi Dečji urgentni centar, prvi u Srbiji, izjavio je prof. dr Zoran Radovanović, direktor niškog Kliničkog centra.\nS’obzirom na to da, smo već krenuli sa radovima i opremanjem prostora, zahvaljujući ovoj donaciji „obojićemo“ prostor kako i priliči, tako da će se, nadam se, naši mali pacijenti, bez obzira na to što se nalaze u bolnici, prijatnije osećati, naravno pored toga što će im biti pružena najbolja moguća zdravstvena usluga, dodao je prvi čovek ove zdravstvene ustanove.\n– Nadam se da će ovaj naš mali doprinos pomoći svima da se osećaju prijatnije u renoviranim prostorijama. Divan je osećaj darivati i zato smo povodom obeležavanja 25 godina postojanja kompanije, započeli projekat pod sloganom „Ko kreči, kuću leči“ u okviru kojeg smo do sada u Beogradu, Novom Sadu, Nišu, Kraljevu, Prijepolju i Danilovgradu donirali ukupno 3,6 miliona dinara – kaže Nemanja Romandić, direktor Roma Company.\nSaradnja sa Kliničkim centrom Niš ostvarena je kao deo projekta „Ko kreči, kuću leči“, u okviru kojeg je do sada donirano po 600.000 dinara za renoviranje Kliničko-bolničkog centra Zemun-Beograd, za nabavku i ugradnju klima uređaja za Zdravstveni centar Užice – OJ Opšta bolnica Prijepolje, kao i za nabavku i ugradnju klima uređaja za Predškolske ustanove „Olga Jovičić Rita“ u Kraljevu i „Radosno detinjstvo“ u Novom Sadu.\nPredhodno Ishrana i budžet – Kako se dobro hraniti i pritom uštedeti?\nSledeće Humanost na delu: Učenici Doma učenika PTT škole igraju za Vasu


U Užicu je održana prva “Fićijada”, uprilčena povodom obeležavanja 15 godina Etno udruženja “Zavičaj”. Kolona od 30-tak fića, auta koji se po licenci italijanskog Fiata u Kragujevcu proizvodio punih trideset godina i poslednji iz serije izašao 1985. godine, prošla je kroz užička sela, zaustavila se na Trgu partizana i potom su svi stigli do spomen kompleksa na brdu Kadinjača kod Užica.\n“Fićom kroz sela”, naziv je prve “Fićijade” u Užicu, koju je idejni tvorac Etno udruženje “Zavičaj” organizovalo uz podršku grada, saobraćajne policije, Etno parka “Terzića avlija” i američke ambasade.\nI uglavnom nostalgična sećanja budi fića, sećanja na ono vreme velike, zajedničke Jugoslavije, kada je upravo fića bila simbol srednje klase i kada se fićom putovalo na more.\n“Od svih old tajmera fiću izdvaja i na fići pleni izgled”, kaže jedan od njenih vlasnika Admir Hrelja iz Sarajeva, za koga ni ponuda od 10.000 evra nije bila dovoljna da se odrekne svg ljubimca.\nZbog epidemije korona virusa Admir Hrelja iz Sarajeva jedini je učesnik ovogodišnje “Fićijade” u Užicu van Srbije, a naredna će, kako ističu organizatori, biti međunarodnog karaktera i očekuje se sa znatno većim brojem učesnika. Ideja je da u Užicu ova manifestacija, na kojoj se predstavlja nacionalni simbol jedne velike države bude prilika za predstavljanje užičkih sela i njihovih potencijala.\n#defile, #fičijada, #užice\nSpisak dosadašnjih komentara za članak "Održana prva „Fićijada“ u Užicu".\nSpisak dosadašnjih komentara za članak "Održana prva „Fićijada“ u Užicu". Podelite vaše mišljenje sa nama. Pošaljite komentar klikom na dugme - napišite komentar.


Vlada najavila pakete pomoći privrednicima - iznesite stavove: Hoće li doći do odjavljivanja radnika ili ne? - infoBirač\nVlada najavila pakete pomoći privrednicima – iznesite stavove: Hoće li doći do odjavljivanja radnika ili ne?\nKomandant Republičkog štaba za vanredne situacije i predsjednik Vlade Republike Srpske Radovan Višković rekao je da će iz budžeta Srpske biti isplaćeno 16,5 miliona KM za poreze i doprinose oko 40.000 radnika u oblastima koje su najteže pogođene krizom u vezi sa virusom korona, a da njihovi poslodavci treba da obezbijede neto plate. Prije dva dana, srpski član Predsjedništva BiH Milorad Dodik je najavio da će pomoć, ukoliko ne budu radili, obuhvatiti i mjesec april.\n– Ako ne budu radili ni u aprilu preuzećemo i plate i doprinose u tim sektorima. Razgovaraćemo o tome kako ćemo intervenisati iz fonda za oporavak privrede koji ćemo formirati. Ne mogu da kažem da ćemo nulirati gubitke, ali bitno ćemo uticati da se osoposobe da se krene dalje. Prihvatićemo dio dugova koje građani i privatna i javna preduzeća imaju prema bankama i to će Republika Srpska uzeti na sebe kao dio javnog dug – istakao je tada Dodik.\nDa li će ove mjere biti dovoljne da ugostitelji i drugi koji su pogođeni mjerama nakon uvođenja vanredne situacije ne odjave svoje radnike, stalno ili privremeno, ostaje da se vidi.\nVišković je danas istakao da su Vlada Srpske i Republički štab zauzeli stav da ovom mjerom bude obuhvaćeno najugroženijih šest ili sedam oblasti kao što su ugostiteljstvo, turizam, saobraćaj, druge uslužne djelatnosti, te preduzetnici.\n– Vlada će iz budžeta za oko 40.000 radnika iz tih oblasti platiti poreze i doprinose u iznosu od 16,5 miliona KM. Pošto se do polovine marta radilo, naš stav je da je realno i korektno da poslodavci isplate neto platu, a da iz budžeta budu plaćeni porezi i doprinosi, odnosno iznos do nivoa bruto plate – naglasio je Višković, komentarišući zahtjeve koje je Vladi uputila Privredna komora Republike Srpske.\nVišković je rekao da čekaju da stupi na snagu odluka Narodne skupštine Republike Srpske o proglašenju vanrednog stanja kako bi mogli realizovati tu odluku.\nOn je podsjetio da pomenute sektore kao najugroženije navodi i Privredna komora čiji zahtjevi i prijedlozi za saniranje posljedica virusa korona dolaze gotovo svakodnevno.\n– Napravićemo i dodatne analize da bismo vidjeli da li je neko pojedinačno, a ima i takvih subjekata, pretrpio štetu izazvanu ovom krizom, a da nisu direktno bili pogođeni našim odlukama o zabrani rada. Uradićemo tu analizu i vidjeti da i tim ljudima izađemo u susret i damo im pomoć – rekao je Višković.\nSa druge strane sve glasnije je negodovanje ugostitelja koji očekuju zvanične odluke Vlade RS i koji će ukoliko te odluke ne budu veoma brzo donije biti primorani da privremeno odjave radnje i radnike proglase tehnološkim viškom. Do petka su u Zvorniku odjavljene 62 radnje, od čega dvije trajno, dok 60 poslodavaca čeka bolja vremena i privremeno su odjavili radnje.\nPrvi kontigent pomoći iz Srbije u Republiku Srpsku stiže sutra\nŽetva pšenice u Zvorniku\n10 Jula, 2021 10 Jula, 2021 admin\nU Hramu Svete Trojice u Osmacima urađena freska Svete novomučenice Milice Rakić\nU organizaciji Narodne biblioteke Zvornik – Sutra „Vaskršnje čarolije“


Razgovori koje svakog dana treba da vodiš sa partnerom - WANNABE MAGAZINE\nRazgovori koje svakog dana treba da vodiš sa partnerom\nStručnjaci stalno ističu da je dobra komunikacija ključ stabilnog i dubokog odnosa i da ništa ne treba “gurati pod tepih” jer to samo može da nanese štetu vašoj vezi. Istraživanja i iskustva o komunikaciji u odnosu, pokazala su da su ovo razgovori koje parovi koji žele da održe povezanost i razumevanje treba da vode svakog dana – ako nemaju vremena za duži razgovor, onda svakako treba da razmene informacije, da bi bili u toku sa onim što se dešava kod svakog od njih.\n#helloween #🎃 #love @ariadnatun & @vladislavmyshinskii\nA post shared by @ kattya_lisa on Oct 31, 2018 at 11:25am PDT\nProblemi van odnosa\nPodelite svoju svakodnevicu sa partnerom. Svako od vas treba da ima uvid u situaciju u kojoj se nalazi onaj drugi i kako se zbog toga oseća. Porodični problemi (loši odnosi, svađe, bolesti), pritisak na poslu, grozan dan u kome vam je sve išlo naopako… Kad jedno drugom ispričate kako provodite vreme kada niste zajedno, razvijate osećaj bliskosti i poverenja – jedno drugom ste uteha i podrška.\nPojedinačni planovi i ciljevi\nU ostvarenju vaših ciljeva i planova, partner treba da bude najveća podrška. Razgovori o tome šta planirate i šta ste mislili da radite danas, koliko god to bile obične i svakodnevne stvari, podstaći će vas da svoje planove ostvarujete bez dvoumljenja. Partner je na vašoj strani, bilo da planirate večeras da otkažete sastanak sa prijeteljicom, ili da sa njom izađete, da odete u teretanu ili da ostanete kod kuće i odmorite se uz neki film, da pročitate nešto, ili sredite kuću – sve što nameravate da radite predstavlja planove i ciljeve o kojima treba da razgovarate. Kada su u pitanju veći i kompleksniji planovi i ciljevi, partner bi trebalo da bude vaš najbolji kritičar i najoduševljeniji navijač – kao i vi njegov.\nKljučne reči Brankica MiloševićLjubavmagazin za ženemodni magazinmuško - ženski odnosiWannabe MagazinWannabe Magazineženski magazinženski modni magazin


Sporazum sa EIB od 2,7 mil za projekte u vodnom saobraćaju\nTanjug 12. jula 2019. 13:12\nBEOGRAD – Potpredsednica Vlade Srbije i ministarka građevinarstva, saobraćaja i infrastrukture Zorana Mihajlović potpisala je danas sa Evropskom investicionom bankom Sporazum o dodeli 2,7 miliona evra bespovratnih sredstava za projekte u vodnom saobraćaju.\nReč je o grantu za pripremu tri nova projekta i to uređenje plovnog puta Save, uvođenje sistema hidro-meteo stanica i uvođenje sistema za upravljanje vodnim saobraćajem iz jednog takozvanog VTS centra.\nUkupna vrednost tri projekta je blizu 20 miliona evra.\nMihajlović je nakon potpisivanja sporazuma rekla da će ta bespovratna sredstva EIB pomoći da se dobro pripreme projekti koji će biti realizovani u vodnom saobraćaju.\n„Potpisali smo grant za nekoliko važnih projekata, ali to nije sve šsto radimo sa EIB“, rekla je Mihajlović.\nNaglasila je da se Vlada Srbije pre dve godine strateški opredelila da razvija vodne koridore, te da će Srbija zajedno sa EIB realizovati važne projekte u oblasti vodnog saobraćaja vredne 200 miliona evra.\n„Razvijamo naravno i drumski, železnički i vazdušni saobraćaj , ali mi se čini da nikada nismo toliko govorili i radili upravo na projektima u vodnom saobraćaju“, kaže Mihajlović.\nVažno je, kaže, što je država krenula da ulaže u luke, da će luka u Smederevu početi da se radi u martu sledeće godine.\n„Danas smo razgovarali i o proširenju kapaciteta u još dve luke. Vodni koridori su bili zapostevljeni prethodnih nekoliko decenija. Jednako kako ulažemo u sve vidove saobraćaja trudićemo se ulažemo i u vodni saobraćaj“, poručila je Mihajlović koja se pre potpisivanja sporazuma sastala sa predstavnicima EIB.\nMihajlović kaže da je na tom sastanku bilo reči i o železnici, putevima, vazdušnom saobraćaju, te ističe dobru saradnju sa EIB naročito u oblasti unfrastrukture.\n„Drago mi je što kroz mnogo grantova koje smo potpisivali počinjemo realiziju velikih projekata. Deo važnog projekta koji treba već naredne godine da se realizuje je elektrifikacija pruge od Niša do Dimitrovgrada“, rekla je Mihajlović.\nDirektorka Kancelarije EIB za Zapadni Balkan Dubravka Negre rekla je da je danas potpisani ugovor treba da omogući da se pripreme veliki projekti koji imaju za cilj da poboljšaju rečnu transportnu infrastrukturu.\nNavela je da su svi veliki projektima na kojima se do sada radilo pokazali da je njihova priprema najveći i najvažniji deo posla.\n„Dobro pripremljen projekat znači i završen projekat“, rekla je Negre.\nKaže da će EIB sa 100 miliona evra finansirati rekonstrukciju brodskih prevodnica „Đerdap 1“ i „Đerdap 2“, proširenje kapaciteta Luke Smederevo, uređenje plovnog puta Save i sektora na Dunavu između Srbije i Hrvatske.\nPosebno je, dodaje, interesantno izvlačenje potopljene nemacke flotile iz Drugog svetskog rata, što je takođe deo ovog projekta.\n„Reke u Srbiji, naročito plovne, nisu izolovan sistem, one su deo evropske mreže i ako postoji nešto što najdirektnije spaja Srbiju sa ostatkom Evrope, to je Dunav. Za nas je unapređenje plovnosti reka, uz poštovanje ekoloških standarda, jedno od najvažnijih pitanja“, poručila je Negre.\nSporazum o dodeli 2,7 miliona evra bespovratnih sredstava za projekte u vodnom saobraćaju u ime EIB je potpisala rukovodilac te banke za Srbiju Ana Solecki.


Kuglaši Srema nastavljaju šampionski pohod | Moj grad SM\nNaslovna SPORT Kuglaši Srema nastavljaju šampionski pohod\nU 17. kolu Prve Vojvođanske lige u kuglanju kuglaši Srema su kao domaćini, na kuglani „Alimenta“ u Novom Sadu, podebili Kristal iz Zrenjanina rezultatom 7:1 (3426:3322). Iako rezultat deluje ubedljivo, zrenjaninci su pružili veoma jak otpor i dobro namučili lidera na tabeli.\nEkipa Srema je igrala u sledećem sastavu: Vukelić D. 600, Škarin R. 528, Kovačić P. 575, Kadar B. 553, Kličarić A. 570 i Bačević B. 600.\nU prvom bloku, Vukelić je uspeo da rutinskom igrom savlada izuzetno raspoloženog Stojiljkovića (577) i domaćinu donese prvi poen za ekipu. Na žalost, Škarin nije uspeo da iskoristi nešto slabiju igru gostujućeg igrača Olujića (542), pa je rezultat posle prvog bloka bio 1:1 i samo 9 čunjeva prednosti za mitrovčane.\nDrugi blok kod gostiju su činila 2 mlada igrača, što je bila prilika za domaćina da stvari osetniju prednost. Kovačić je ponovo dokazao svoj kvalitet i lako savladao Rajića (534), dok su Kadar i zrenjaninac Radonić (547) odigrali dramatičan meč, neizvestan do samog kraja. Bojan Kadar je strpljivom igrom na kraju meča ipak uspeo da slomi otpor mladog zrenjaninca i bukvalno poslednjim hicem ostvari pobedu i donese ekipi treći poen. Posle drugog bloka rekultat na semaforu je bio 3:1 za Srem i 56 čunjeva prednosti.\nČinilo se u tim momentima da će sremci lako doći do bodova, ali početak trećeg bloka ih je brzo demantovao. Domaći igrači Kličarić i Bačević relativno slabo započinju meč što zrenjaninci Čekić (562) i Kostić (560) koriste i posle samo 30 hitaca smanuju razliku na samo 5 čunjeva. Ali, nije bilo panike, iskusni igrači Srema pojačavaju ritam, bolje igraju u nastavku meča i osvajaju poene za svoj tim. Sve to je podržala i domaća publika koja je, na momente frenetičnim navijanjem, snažno podržavala mitrovčane do konačne pobede. U poslednjem setu i Kličarić (166 oborenih čunjeva u poslednjem setu) i Bačević (165) dokazuju svoj kvalitet i rutinski privode meč kraju.\nU ekipi kola domaćih igrača Prve Vojvođanske lige, od 6 igrača su čak 4 igrača Srema: Bačević (600), Vukelić (600), Kovačić (575) i Kličarić (570). I ovaj podatak dovoljno govori o dominaciji, trenutnoj formi ali i želji mitrovačkih kuglaša da na kraju sezone prigrle šampionski pehar.\nNa kraju, vredi istaći veliku borbenost gostiju, koji ipak nisu mogli više protiv lidera na tabeli. Posle ove pobede, kuglaši Srema su i dalje na prvoj poziciji na tabeli sa 22 osvojena boda.\nU sledećem kolu gostuju ekipi Novi Sad 1932, pretposlednjoj na tabeli, pa će to biti prilika da se nastavi pobednički niz i načini još jedan korak ka tituli.\nPrethodni tekstPlesni studio „Olena” uspešan na Festivalu baleta u Pančevu\nSledeći tekstNovi konkursi za pomoć ugostiteljima


► Božović (DS) Pašaliću: Da li ćete zaštiti vojne penzionere iz Bristola?\nFoto: Beta / Informativna sluzba Demokratske Stranke\nPoslanik Demokratske stranke Balša Božović upitao je danas zaštitnika građana Zorana Pašalića da li ima nameru da zaštiti vojne penzionere u hotelu "Bristol" od, kako je rekao, nasilja Ministarstva odbrane i drugih organa vlasti i naveo da je neko ušao u taj hotel i začepio odvode plastičnim kesama i time izazvao poplave u stanovima vojnih penzionera.\nBožović je u pisanoj izjavi naveo da, ukoliko zaštitnik građana Zoran Pašalić nije slobodan da svoju funkciju obavlja, kako je naveo, nezavisno i u skladu sa zakonom, da je onda dužan da podnese ostavku.\nOn je dodao da se, iako su i civilna i vojna policija pozvane da izvrše uviđaj, nijedna od te dve policije, kako je Božović rekao, nije odazvala pozivu stanara. "Ovim se nastavljaju neverovatni pritisci vlasti da se vojni penzioneri po svaku cenu, na silu i bez obezbeđenog drugog smeštaja, isele odatle, kako bi ova nekretnina mogla bez naknade da pređe u vlasništvo prijatelja vrha Srpske napredne stranke", navodi se u pisanoj izjavi.\nBivši poslanik Balša Božović saopštio je danas da su "desetine stranica sa plagiranim radovima" funkcionera Srpske napredne stranke Aleksandra Martinovića "izbrisane iz...


Novosti: Posle 'Jure' virus korona se pojavio u još jednom leskovačkom preduzeću\nIzvor: Radio 021, 08.Apr.2020, 19:25\nNovosti: Posle "Jure" virus korona se pojavio u još jednom leskovačkom preduzeću\nJedan od radnika kompanije "Aptiv pakard", koja posluje u Leskovcu i bavi se proizvodnjom kablova za auto-industriju, pozitivan je na virus korona, pa je ovo preduzeće, prema nezvaničnim informacijama Novosti, odlučilo da prekine već redukovanu proizvodnju.\nZaposleni su obavešteni da je reč o kolegi koji radi u administrativnom delu zgrade i da, u poslednjih nekoliko nedelja, nije silazio u proizvodnju, >> Pročitaj celu vest na sajtu Radio 021 << pišu Novosti.\nOn se, kako se ističe u obaveštenju, ponašao odgovorno po dobijanju prvih simptoma bolesti. Oseća se dobro, ali će biti hospitalizovan u narednih 28 dana.\nMenadžment ove engleske kompanije je apelovao na sve zaposlene da odmah prijave ukoliko imaju bilo kakve tegobe, a nezvanično saznajemo, da je na radnim mestima u proizvodnim pogonima zadržao minimalni broj radnika koji treba da brinu pre svega o bezbednosti i održavanju proizvodnih linija.\nNezvanične informacije Novosti govore da je u ovoj kompaniji, posle epidemiološkog istraživanja, izolovano 77 zaposlenih koji su bili u neposrednom kontaktu sa inficiranim radnikom. Prema podacima iz Gradskog štaba za vanredne situacije u "Aptiv pakardu" je poslednjih nedelja radilo 250 od oko 1.500 radnika.\n"Aptiv pakard" je druga kompanija u Leskovcu u kojoj je potvrđeno prisustvo virusa korona. Pre toga je saopšteno da je od ovog virusa obolelo osmoro zaposlenih u južnokorejskoj korporaciji "Jura". Ona je nastavila rad u skladu sa preporukama leskovačkog Zavoda za javno zdravlje tako što angažuje po 50 zaposlenih na 5.000 metara kvadratnih. "Jura" pod proizvodnim halama ima 33.000 kvadrata, a ukupno oko 2.800 radnika.\nJužneVesti.com: Radnici niške "Jure" neće u halu, traje protest u krugu fabrike\nJužneVesti.com: Prvi slučaj korone i među radnicima “Aptiva” u Leskovcu, fabrika zatvorena\nBlic: PROTEST U JURI Oko 150 radnika odbilo da uđe u proizvodne hale, strahuju za zdravlje\nVečernje novosti: Posle “Jure”, virus korona ušao u još jednu fabriku u Leskovcu, preduzete hitne mere


Beograd: Uvek pištaljka, nikad više puška | Novinska agencija Beta\nPROTESTI | 25.02.2019 14:00 > 08.04 12:46\nViše hiljada gradjana učestvovalo je 6. aprila 2019. u Beogradu na protestu Jedan od pet miliona koji je završen pozivom na veliko okupljanje "za slobodnu Srbiju" 13. aprila ispred Doma Narodne skupštine, da poruče predsedniku Srbije Aleksandru Vučiću da je "gotov".\nNajavaljena šetnja do Pinka\nProtest "Jedan od pet miliona", održan 30. marta 2019., u Beogradu, završen je najavom da će sledeće subote gradjani šetati od zgrade Vlade do televizije Pink. Na "veliki marš" do Pinka gradjane je pozvao glumac i funkcioner Demokratske stranke Branislav Lečić. On je rekao da ga je vlasnik televizije Pink Željko Mitrović pozvao da gostuje kako bi inicirali Utisak nedelje i da mu sada šalje odgovor: "Ne gostujem na Pinku, ali ću doći sa svima vama". Organizatori protesta "Jedan od pet miliona" pozvali su gradjane da im se pridruže sledeće subote na velikom studentskom maršu u 16 časova iz Studentskog grada na Novom Beogradu, ka Vladi.\n"Dnevnik slobodne Srbije"\nSa platoa ispred Filozofskog fakulteta u Beogradu, na protestu "Jedan od pet miliona", održanom 23. marta 2019., poručeno je da će se, ako njihovi zahtevi ne budu ispunjeni, gradjani okupiti u subotu 13. aprila i poručiti šta imaju "uzurpatorskom režimu". Na početku protesta intonirana je himna Srbije i održan minut ćutanja žrtvama bombardovanja Srbije 1999. godine. Gradjani su potom krenuli ka zgradi Kasacionog suda kako bi podržali one koji tu protestuju već nekoliko dana zbog problema sa kreditima u švajcarskim francima.\nUčesnici protesta "Jedna od pet miliona" okružili su 16.marta oko 19 časova, zgradu Radio televizije Srbije u Beogradu i na taj način započeli blokadu koja će trajati dva sata. Ispred vrata RTS-a parkiran je kamion odakle je emitovan "Dnevnik slobodne Srbije".\nGrađani pozvani da se okupe u Beogradu 13.aprila jer je to pitanje opstanka\nNa protestu "Jedan od pet miliona", koji je održan 16.marta u Beogradu gradjani su pozvani da se okupe u što većem broju 13. aprila na veliki narodni protest u glavnom gradu, jer to pitanje opstanka. Dramaturg Siniša Kovačević kazao je okupljenima da Srbija "ima potencijala da se oporavi", ali da treba da dodju 13. aprila kako bi se izborili "za malo pravde i mnogo slobode".\nIspred Filozofskog fakulteta u Beogradu, 9.marta, počeo je protest "Jedan od pet miliona" protiv aktuelne vlasti, na kom se obratio publicista Vladimir Dimitrijević, posle čega su okupljeni pošli u protestnu šetnju centralnim gradskim ulicama.\nČlan Demokratske stranke (DS) i glumac Branislav Lečić izjavio je na Terazijskoj česmi u Beogradu, gde je govorio i tokom devetomartovskih demonstracija 1991. godine, da se Srbija i danas bori za slobodu koje nema bez probudjene gradjanske svesti. Učesnici protesta "Jedna od pet miliona" okružili su zgradu Radio televizije Srbije u Beogradu u znak "upozorenja" i pod parolom "Dosta smo mi gledali vas, sada ćete vi nas".\nUlicama laži Aleksandra Vučića\nTema ovonedeljnog beogradskog protesta "Jedan od pet miliona" je "Ulicama laži Aleksandra Vučića", a organizatori su najavili da su pripremili 100.000 nalepnica sa "lažima" predsednika države. Nalepnice će biti lepljene ulicama kojima prolazi protestna kolona, a organizatori su zamolili učesnike protesta da ih ne lepe na automobile i izloge radnji. Okupljeni drže transparente "Mi smo uz narod, ne uz bivše i sadašnje lopove", "Zbog slobode", "Probudi se", "Ustani Srbijo", "Poštujte zakon", ""Stop bankarskom teroru", "Radnici robnih kuća su uz vas", kao i druge.\n"Jedna od pet miliona" ostavka ministra zdravlja Lončara\nNa protestu "Jedna od pet miliona" u Beogradu večeras je zatražena ostavka ministra zdravlja Srbije Zlatibora Lončara zbog loše situacije u zdravstvu i zbog posete predsednika Srbije Aleksandra Vučića i delegacije u vreme sezone gripa sterilnom bloku na hematološkom dečijem odeljenju u Institutu za majku i dete.\n"Jedan od pet miliona" Ti brojiš, mi odbrojavamo\nBeogradski protest protiv aktuelne vlasti "Jedan od pet miliona" završen je u subotu, 16. februara ispred Doma Narodne skupštine porukom organizatora predsedniku Srbije Aleksandru Vučiću: "Ti brojiš, mi odbrojavamo" i obaveštenjem gradjanima da će moći da potpišu "Sporazum sa narodom" u svim gradovima u kojima se održavaju protesti.\nNekoliko desetina hiljada gradjana okupilo se 9. februara na desetom po redu protestu "Jedan od pet miliona" u Beogradu. Protestna šetnja prošla je bez incidenata a saobraćaj u centralnim gradskim ulicama bio je blokiran tokom prolaska kolone.\n"Jedan od pet miliona" – ostavka ministra Šarčevića\nNa devetom protestu "Jedan od pet miliona" u Beogradu, gradjani su 2. februara 2019. ostavili poruke predsedniku Srbije Aleksandru Vučiću sa razlozima zašto su izašli na ulicu, ali i izrazili negodovanje zbog izjave ministra prosvete, nauke i tehnološkog razvoja Mladena Šerčevića i zatražili da podnese ostavku.\n"Jedan od pet miliona" – Plamen slobode se širi nezaustavljivo\nOsmi protest "Jedan od pet miliona" održan je 26. januara 2019. Ispred Vlade Srbije u Beogradu, upaljeno je deset baklji uz poruku da se "plamen slobode širi nezaustavljivo". Učesnicima protesta podeljen je letak koji simbilično pokazuje da se Aleksandar Vučić pojavljuje kao kandidat na svim izbornim listama od mesne zajednice do predsednika države. Letak je zalepljen na ulazu Vladu, a oko većeg dela zgrade oblepljena je traka sa natpisom "Jedan od pet miliona".\n"Jedan od pet miliona" – lavina protesta se neće zaustaviti\nHiljade gradjana učestvovalo je 19. januara 2019. u sedmoj protestnoj šetnji "Jedan od pet miliona" u Beogradu uz poruku da se već protestuje u mnogim gradovima i da se pokrenula lavina koja se neće zaustaviti dok predsednik Srbije Aleksandar Vučić ne ode s vlasti.\nŠesta šetnja "Jedan od pet miliona" – odata pošta Oliveru Ivanoviću\nŠesta protesna šetnja "Jedan od pet miliona" završena je 12. januara 2019. pozivom gradjanima da dodju u sredu, 16. janura na miran skup na plato Filozofskog fakulteta, kako bi odali poštu ubijenom lideru GI SDP Oliveru Ivanoviću.\nProtest "Jedan od pet miliona" – smena Bujoševića\nProtest "Jedan od pet miliona" u Beogradu završen je večeras oko 5. januara 2019., a učesnici su zatražili smene generalnog direktora Radio-televizije Srbije Dragana Bujoševića i urednika Informativnog programa RTS-a Nenada Lj. Stefanovića. Ispred RTS-a upaljene su baklje i raširen je transparent "Počelo je", puštani su špica za Dnevnik i delovi govora Aleksandra Vučića kao i najave spikera o Vučićevim aktivnostima, a pročitano je i otvoreno pismo Bujoševiću.\nČetvrti protest "Jedan od pet miliona" – Ostavka ministra Stefanovića\nČetvrti protest "Jedan od pet miliona" završen je 29. decembra 2018 na Trgu Slavija bez incidenata i uz zahtev učesnika za ostavkom ministra unutrašnjih poslova Nebojše Stefanovića. Jedan od organizatora protesta glumac Branislav Trifunović rekao je da ministar Nebojša Stefanović treba da podnese ostavku jer ne radi svoj posao i omalovažava narod.\nProtest protiv nasilja "Jedan od pet miliona" – minut ćutanja za tragediju u Nišu\nProtest protiv nasilja "Jedan od pet miliona" završen je 22. decembra 2018. na beogradskom Trgu Slavija bez incidenata. Organizatori su preko razglasa rekli da je na protestu bilo izmedju 35.000 i 40.000 ljudi. Protest je počeo minutom ćutanja kojim je odata pošta poginulima u sudaru putničkog autobusa i voza, u petak ujutru kod Niša.\nProtest "Protiv nasilja Stop krvavim košuljama" prerastao u "Jedan od pet miliona"\nViše hiljada gradjana okupilo se 15. decembra 2018. u Beogradu na protestu "Protiv nasilja Stop krvavim košuljama". Na čelu kolone je bio velik transparent "Stop krvavim košuljama", a okupljeni su nosili i transparente "Jedan od pet miliona", "Počelo je", "Dosta majmunisanja ovako više ne može". Duvalo se u pištaljke, a delili su se i bedževi i flajeri sa natpisom "Počelo je". Okupljeni su uzvikivali "Vučiću lopove", "Ua" i "AV, AV, AV", "Barbara javi se", a ispred Skupštine Srbije uzvikivali su "Majo, Marjane". Kod RTS-a je transparent "Stop krvavim košuljama" zamenjen transparentom "Jedan od pet miliona".\nOkupljanje je organizovano i pod motom "Hajde da se prebrojimo", zbog navoda pojedinih medija i aktuelne vlasti da se tokom prošlog protesta održanog 8. decembra okupio mali broj gradjana, dok organizatori tvrde da je bilo više od 10.000 nezadovoljnih gradjana.\nProtestna šetnja "Stop krvavim košuljama“ – kako je sve počelo Protestna šetnja "Stop krvavim košuljama", u kojoj je nekoliko hiljada ljudi prošetalo centralnim gradskim ulicama uzvikujući "Stranko napredna", "Izlazite napolje" i "Nećete se izvući", održana je u Beogradu 8. decembra 2018. bez incidenata i stranačkih obeležja.\nŠetnja je organizovana posle napada na jednog od osnivača Saveza za Srbiju, lidera Levice Srbije Borka Stefanovića i dvojicu njegovih saradnika u Kruševcu.\nNa čelu povorke bio je veliki transparent "Stop krvavim košuljama" iza kojeg su bili lideri Saveza za Srbiju. Na početku kolone jedna žena držala je belu košulju umrljanu crvenom bojom i držala je manji transparent "Stop krvavim košuljama". Kolonu su pratili dobošari, a prisutni su tokom šetnje duvali u pištaljke i vuvuzele i uzvikivali različite parole "Bando krvava", "Majo, Marijane", "Izlazite napolje, "Stranko napredna", "Nećete se izvući", i druge. Medju učesnicima šetnje bilo je i dosta dece.\nUčesnici protestne šetnje nosili su transparente "Uvek pištaljka, nikad više puška", "Majo, Marijane", "Za vladavinu prava", "Gašić Bata u mraku te savata", "RIP perači prozora", "Neonaci naprednjaci", "Bando krvava", "Zašto ćutiš Evropo", "Dole vlada", "Svom snagom u glavu", "Otvorite medije, ne glave opozicije", "Napolju je Vučje vreme" i druge.


Ukinut pečat u Srbiji | PC Press\nUkinut pečat, uskoro neće biti suvišne papirologije?\n1. oktobar 2018. 7. oktobar 2018. Aleksandar Mirković\nDanas je veliki dan za preduzetnike, posebno ukoliko vas je beskonačno pečatiranje i nosanje papira izluđivalo. Ukinut pečat znači i lakše savladavanje silnih državnih zahteva, jer će sve to u teoriji moći da se uradi putem eUprave.\nVest o ukidanju pečatiranja objavljena je na otvaranju konferencije “Ka administraciji bez suvišnih papira” u Narodnom muzeju. Predsednica Vlade Republike Srbije Ana Brnabić ocenila je da je danas veliki dan za preduzetništvo u Srbiji jer se privredi, s obzirom na uvođenje eUprave, više ne može nametnuti obaveza korišćenja pečata.\nPredsednica Vlade je navela da je sledeći korak elektronsko arhiviranje, i izrazila nadu da će Vlada do kraja godine parlamentu predložiti zakon o elektronskom arhiviranju, koji bi trebao da stupiti na snagu od januara 2019. godine.\nUkinut pečat, a mladi preduzetnici su oslobađeni od poreza\nZa mlade početnike u biznisu stupila je na snagu mera oslobađanja od poreza u prvoj godini poslovanja. To znači da u prvoj godini poslovanja mladi preduzetnici, koji su završili srednju školu ili fakultet ili ljudi koji su više od šest meseci na evidenciji Nacionalne službe za zapošljavanje, a osnuju firmu sa najviše do devet zaposlenih, ne plaćaju poreze i doprinose na zarade.\nIpak, to je samo mali korak jer i preduzetnici imaju probleme sa silnom administracijom. Ambasador Velike Britanije u Srbiji Denis Kif ukazao je na to da jedna državna institucija ima i do 20 miliona stranica dokumenata. Troškovi za upravljanje tim dokumentima iznose milion evra, dok približno 100.000 evra treba izdvojiti za njihovo održavanje i skladištenje, precizirao je on i podsetio na to da je Velika Britanija izdvojila 5,2 miliona evra za razvoj eUprave u Srbiji.\nPredsednik Saveza za eUpravu NALED-a Željko Tomić istakao je da je istraživanje Evropske komisije pokazalo da 95 odsto poslova koji građani i privreda obavljaju među sobom i pred državnim organima ne zahtevaju fizičko prisustvo i da je zato rešenje u eUpravi koja je bazirana na razmeni podataka, a ne dokumenata.\nKorišćenje eUprave smanjuje korupciju?\nTomić je objasnio da eUprava znači pružanje usluga koje su transparentne i efikasnije, što donosi 50 odsto uštede u vremenu i novcu, a smanjuje korupciju. On je napomenuo da je eZUP omogućio da institucije same razmenjuju podatke iz njihovih evidencija, što je građanima do sada uštedelo više od 500.000 sati “rada za državu”, odnosno 57 godina čekanja u redovima.\nTagovi: biznis, eUprava, pečat, preduzetnici, privatnici\n← Novo otkriće pobedilo strah od ajkula\nAndroid 9 Pie stiže na Nokia 7 Plus telefone →


Nekad zakupac dela Gimnazije, skinuo nanogicu i zapalio je – Kragujevčani\nNekad zakupac dela Gimnazije, skinuo nanogicu i zapalio je\nOsumnjičeni za podmetanje požara u Prvoj kragujevačkoj gimnaziji Nemanja Gavrilović nosio je nanogicu zbog ubistva u pokušaju, a u noći kada je izazvao požar, skinuo je elektronski nadzor, rečeno je za Betu u Višem sudu u Kragujevcu. Osumnjičeni je od 2012. zakupljivao deo prostora škole, i to na dve godine, kažu iz Gimnazije.\nNemanja Gavrilović je bio poznat policiji i sudskim organima jer se tereti za krivično delo ubistvo u pokušaju iz 2014. godine zbog kojeg je bio u bekstvu. Posle dobrovoljne predaje policiji, Gavrilović je u julu 2017. godine uhapšen i stavljen u pritvor koji mu je sud odredio još u januaru 2016. godine zbog bekstva povodom postupka za ubistvo u pokušaju.\nU Višem sudu u Kragujevcu je rečeno agenciji Beta da je taj sud Gavriloviću ukinuo pritvor na predlog odbrane i uz saglasnost tužilaštva, u novembru 2017. godine, ali mu je određen elektronski nadzor.\n„Sud je ukinuo pritvor, ali je Gavriloviću određena mera zabrane napuštanja stana uz primenu elektronskog nadzora, odnosno popularne nanogice, ali je on tu meru prvi put prekršio u noći kada je podmetnuo požar u gimnaziji“, rekla je portparolka Višeg suda u Kragujevcu Svetlana Simović.\nOna je dodala da se postupak protiv Gavrilovića u vezi sa krivičnim delom nedozvoljena proizvodnja, držanje, nošenje i promet oružja i eksplozivnih materija koje mu se stavlja na teret iz letošnjeg dogadjaja, nalazi u fazi potvrdjivanja optužnice.\nU Osnovnom tužilaštvu u Kragujevcu je rečeno Beti da će uhapšeni za podmetanje požara u gimnaziji biti ispitan u tužilaštvu danas posle 15 časova.\nKako nezvanično prenosi agencija Beta, 37-godišnji Nemanja Gavrilović bio je u julu prošle godine sa još dvojicom mladića zabarikadiran s bombama i puškom u podrumu jedne zgrade u naselju Bubanj.\nGavrilović je, inače, u jednom delu škole u kojoj je podmetnuo požar, najpre 2012. godine imao teretanu, a kasnije je tu otvorio djački restoran. Kako su ranije preneli pojedini kragujevački portali Gavrilović je ugovor sa školom jednostrano raskinuo i optužio direktorku Slavicu Marković za mahinacije koje su ga dovele do poslovnog neuspeha. Sve te optužbe Marković je još tada odbacila u demantiju u kome je objasnila sve uslove ugovora koji nisu ostavljali prostor za drugačije dogovore koje je Gavrilović navodno očekivao.\nPomoćnica direktorke: Nije plaćao račune\n„Škola je na budžetu Republike Srbije, kao škola od posebnog interesa i nije bilo bojazni da se računi neće plaćati, ali je za neke stvari trebalo više novca, kao što je slanje naših učenika na takmičenja“, navela je dodajući da ta škola ima više takmičara od većine ostalih.\n„Zakupac nije plaćao na vreme račune, čim je istekao ugovor direktorka nije dozvolila da se on obnovi, pa se ta osoba osetila oštećenom“, navela je.\nZgrada, kaže, nema čuvara, jer zakonom to nije predviđeno: „Ne mogu da se setim koje godine su ukinuti čuvari, kao mera štednje“. Kaže da je, do 1 sat posle ponoći, tu je pomoćni radnik, a da škola ima sigurnosne kamere, na osnovu kojih je i identifikovan osumnjičeni za podmetanje požara.


Home Izaberi grad Bihać Gradonačelnik Fazlić: Zahtijevamo veći angažman kantonalnih i hitnu reakciju državnih organa u...\nNakon niza sastanaka i dogovora sa kantonalnim vlastima, dolaska ministra sigurnosti BiH Dragana Mektića u Krajinu, sastanka u Sarajevu kod predsjedavajućeg Vijeća ministara BiH Denisa Zvizdića, donešeni su mnogi zaključci i planovi.\nMeđutim, njihova provedba na terenu kasni, a situacija u gradu Bihaću je sve ozbiljnija. Tim povodom jučer je gradonačelnik Bihaća Šuhret Fazlić sazvao konferenciju za medije.\n„Ovom prilikom želim da još jednom skrenem pažnju i pozovem državne organe, koji su svjesni da Grad nema nikakve ovlasti po tom pitanju, da je evidentno da problem migranata u Bihaću poprima veće razmjere, da država nije organizovala njegovo efikasno rješavanje, da je pred nama turistička sezona, da Grad trpi velike štete i da zahtijevamo njihovu hitnu reakciju“, rekao je gradonačelnik Šuhret Fazlić na početku pres konferencije.\nOn je pohvalio jučerašnju akciju policije tj. pretrese koji su izvršeni na lokacijama gdje se nalaze migranti i dodao da smatra da je takve akcije potrebno redovno sprovoditi. Spomenuo je da je na ranijim sastancima sa kantonalnim vlastima postojala određena vrsta dogovora o prisutnosti pripadnika policije u gradu koji bi migrante usmjeravali ka Borićima.\n„Jasno je da su većina njih dobri ljudi koje je zadesila nesreća kakvu ne bi poželjeli nikome, bilo da se radi o ratnim, ekonomskim ili religijskim migrantima. Zato ne smijemo sebi dozvoliti da postanemo ksenofobični, bilo kakav oblik nacionalizma niti mržnje nije u duhu ovog grada, ali svjesni da među njima možda postoje pojedinci koji su skloni delikvenciji zahtijevamo punu i stalnu prisutnost snaga zakona i reda u gradu. Ukoliko MUP USK-a nema dovoljno kapaciteta za to neka se uključi Federalna policija i SIPA, da bi se građani osjećali sigurnije i radi prevencije nemilih događaja poput onog u Velikoj Kladuši”, rekao je Fazlić.\nGradonačelnik se zahvalio Crvenom križu Grada Bihaća koji svakodnevno priprema 750 obroka za migrante svaki dan, pružaju im prvu pomoć, informišu i oblače, ali je izrazio svoju bojazan da će ta brojka ubrzo dostići nivo s kojim se Grad Bihać i Crveni križ Grada Bihaća neće moći nositi.\n„Da bi izbjegli šatore u Gradskom parku, Grad Bihać je prije nekoliko mjeseci samoinicijativno obezbijedio kakvu takvu lokaciju za smještaj migranata u Borićima i zahvaljujući prvenstveno Crvenom križu Bihaća koji Grad finansira, IOM-u i brojnim nevladinim organizacijama i pojedincima, glavnina njih se nalazi tamo i imaju svakodnevnu prehranu. Do prije nekoliko dana imali su i zdravstvenu zaštitu, ali se Dom zdravlja povukao iz tog posla,“ rekao je Šuhret Fazlić, dodavši da mu nije poznato da li je razlog povlačenja Doma zdravlja financijske ili neke druge prirode jer se radi o kantonalnoj ustanovi.\nPodsjećamo, prije desetak dana održan je zajednički sastanak kod predsjedavajućeg Vijeća ministara BiH Denisa Zvizdića u Sarajevu, međutim od tog dana do danas bez značajnih pomaka vode se rasprave o novoj lokaciji za smještaj migranata u Velikoj Kladuši predloženoj od strane Vlade USK-a.\n„Građani Bihaća su pokazali visok nivo humanosti i tolerancije i mi ćemo u tom duhu nastaviti koliko god bude u našoj moći, ali mi pokrivamo samo humani aspekt ove priče. Pomažu nam IOM, javne kuhinje Imaret i Merhamet, te druge humanitarne organizacije i pojedinci. Kada su institucije u pitanju za sada je značajnu pomoć u robi jedino dostavila Islamska zajednica BiH i Bihać, a obećana sredstva od Vlade USK i Ministarstva sigurnosti nismo dobili“, rekao je sekretar Crvenog križa Grada Bihaća Selam Midžić.\nU Crvenom križu ističu da su u ovom poslu istrajni isključivo zbog humanosti i korektnog odnosa Grada Bihaća, te jer su svjesni da njihov rad migrante privlači da u najvećem broj borave na jednoj lokaciji, pa time pomažu i građanima Bihaća.\n„Osim iscrpljenosti, osjećamo se i nesigurno jer ne postoji organizovan sistem od strane Ministarstva sigurnosti kako znati ko ulazi a ko izlazi iz ovog privremenog centra. Krajišnici sigurno poštuju ovu državu, ali tražimo da se ovaj problem počne tretirati sa punom pažnjom jer nezamislivo je da se lokalne zajednice poput Bihaća ili Velike Kladuše i Crveni križ, odnosno humanitarne organizacije same nose sa problemom svjetskih razmjera“, rekao je predsjednik Crvenog križa Bihać Abdulah Budimlić.\nPrevious articleBiH zbog migrantske krize hitno prima 200 novih policajaca\nNext articleVictoria Beckham pokazala više no što je planirala u poluprozirnoj pastelnoj haljini


Prikazivanje članaka po tagu Mihail Dudas - Sportski portal Srbije\nPrikazivanje članaka po tagu Mihail Dudas\nDudaš dovodi svetsku elitu u Novi Sad\nSpektakl u najavi. Najbolji srpski desetobojac Mihail Dudaš, u želji da svoju disciplinu približi publici u Srbiji, odlučio je da organizuje egzibiciono takmičenje krajem 2013. godine u Novom Sadu.\nDudaš zbog povrede odustao od prvog desetoboja u sezoni\nNajbolji srpski desetobojac Mihail Dudaš zbog povrede je morao da odustane na prvom desetoboju ove sezone u češkom Kladnu.\nDudaš: Forma na visokom nivou, zadovoljan sam osvajanjem kupa\nPosle dvodnevnog takmičenja u finalu Kupa Srbije u atletici koje se održavalo u Kragujevcu, u muškoj konkurenciji u ukupnom plasmanu trijumfovao je AK Vojvodina. Drugo mesto je zauzeo AK Novi Beograd, dok je bronza otišla AK Partizan.\nDudaš: Medalja iz Geteborga mi je promenila život\nBEOGRAD, 18. aprila 2013. (Beta) - Atletski reprezentativac Srbije Mihail Dudaš rekao je u četvrtak da mu je osvajanje bronzane medalje u sedmoboju na Evropskom prvenstvu u Geteborgu promenilo život.\nMinistarka omladine i sporta Alisa Marić ogranizovala je prijem za osvajače medalja na Evropskom prvenstvu u Geteborgu, Asmira Kolašinca i Mihaila Dudaša, njihove trenere Nikolu Tomasovića i Feđu Kamasija\nKolašinac i Dudaš kod ministarke\nMinistarka omladine i sporta Alisa Marić primila je osvajače medalja sa dvoranskog prvenstva Evope u atletici u Geteborgu Asmira Kolašinca i Mihaila Dudaša.\nDudaš i trener Kamasi: Ne možemo više zajedno bez novca i sa praznim obećanjima!\nAtletičar Mihail Dudaš je sa trenerom Feđom Kamasijem ostvario istorijski uspeh osvajanjem bronzane medalje u sedmoboju na Evropskom dvoranskom prvenstvu u Geteborgu, ali su zbog nedostatka finanijskih sredstava prinuđeni da prekinu saradnju. Kamasi nije bio u radnom odnosu, a odlučio je da obustavi saradnju, jer više ne može da volontira. "


Izvozni potecijal postoji, potrebna ulaganja - POLJOPRIVREDNIK specijalizovani list za selo\nIzvozni potecijal postoji, potrebna ulaganja\nDatum kreiranja četvrtak, 31 oktobar 2019 12:02\n* Za godinu dana izvoz na rusko tržište povećan osam odsto, zastoj samo u eksportu jabuka\n* Fitosanitarni sporazum i elektronska razmena podataka državnih informacionih sistema Rusije i Srbije sprečavaju reeksport\n* Možemo da izvezemo značajne količine ovčijeg i kozjeg sira, polutvrdi i tvrdi kravlji sir, voćne rakije, cigarete, vinjak...\nVlada Srbije je proteklih nedelja potpisala važne sporazume s Rusijom i Evroazijskom ekonomskom unijom o trgovinskoj saradnji i bescarinskom izvozu i uvozu brojnih proizvoda, najviše poljoprivrednih. Ovi sporazumi, kako je rečeno, trebalo bi da otklone sve dosadašnje prepreke za dalju liberalizaciju uslova i povećanje izvoza na tržište Ruske Federacije i Evroazijske ekonomske unije (EAEA).\nPovodom potpisivanja ugovora, ministar poljoprivrede Branislav Nedimović podsetio je da u ovom trenutku iz Srbije u Rusiju voće izvozi 130, a povrće 20 firmi i kompanija.\n- Više od trećine izvoza u Rusiju čine poljoprivredni proizvodi. Najviše izvozimo jabuke, breskve nektarine, višnje, trešnje, zamrznuto povrće, jagode, soju u zrnu... Poslednjih godinu dana izvoz je povećan osam odsto, ali je došlo do izvesnog zastoja u eksportu jabuka. Razlog je pre svega to što je ruska strana zbog reekesporta znatno pooštrila kontrolu standarda kvaliteta. Zbog toga smo bili prinuđeni da donošenjem uredbe suzimo listu referentnih izvoznika i pooštrimo uslove za dobijanje izvozne dozvole, rekao je Nedimović, istakavši da se nada da će potpisani sporazum o fitosanitarnim uslovima, kao i korekcija uredbe o izvozu na rusko tržište vrlo brzo doprineti liberalizaciji uslova za izvoz jabuka.\nNeophodna edukacija proizvođača\nKoliko je fitosanitarni sporazum važan za izvoz robe biljnog porekla, kako sa Rusijom, tako i sa zemljama Evroazijske ekonomske unije, objasnila je Slađana Lukić iz Uprave za zaštitu bilja Ministarstva poljoprivrede.\n- Ovaj sporazum ima zakonsku snagu za naše izvoznike, ali istovremeno obavezuje poljoprivredne proizvođače da strogo vode računa o zdravstvenoj ispravnosti i, naravno, kvalitetu proizvoda namenjenih za izvoz. U izvoznom kontigentu, štetočine, na primer breskvin smotavac, ne mogu biti prisutne ni u najmanjem procentu, rekla je Lukićeva, napominjući da poljoprivredno-stručne službe treba permanentno da edukuju proizvođače kako bi znali da odgovarajućim tretmanima pravilno zaštite voće od štetočina i raznih biljnih bolesti.\nJedan od najbitnijih delova fitosanitarsnog sporazuma jeste uspostavljanje elektronske razmene podataka državnih informacionih sistema Rusije i Srbije.\n- Trenutno se radi na integraciji s ruskim sistemom. Kada se to postigne do željenog nivoa, onog momenta kada u Srbiji ubacimo podatke o pošiljci spremnoj za izvoz, oni će biti vidljivi i ruskoj strani. To će, očekuje se, znatno pojednostaviti postupke na carini i, što je najvažnije, sprečiti falsifikovanje naših izdatih dokumenata, što je do sada bilo veliki problem u izvozu voća u Rusiju, kaže Lukićeva.\nUskoro subvencije za mlekare\nPotpisani novi sporazumi o izvozu voća i povrća u Rusiju i uvođenje reda u ovoj oblasti svakako raduju. Isto tako i nakon tri godine usaglašavanja sporazum o slobodnoj trgovini s Evroazijskom ekonomskom unijom i njenim državama članicama - Rusija, Kazahstan, Belorusija, Jermenija i Kirgistan. Sporazumom se, između ostalog, Srbiji pruža mogućnost da izvozi veliki broj poljoprivrednih proizvoda na tržište koje obuhvata više od 180.000.000 ljudi.\nMinistar poljoprivrede Branislav Nedimović istakao je prilikom potpisivanja da sporazum našim poljoprivrednim proizvođačima, kao i izvoznicima široko otvara vrata za bescarinski izvoz.\n- Sporazum omogućava da bez plaćanja carina izvezemo neograničenu količinu ovčijeg i kozjeg sira, 400 tona polutvrdog i tvrdog kravljeg sira, voćnu rakiju, 2.000 tona cigareta, 90.000 litara vinjaka, kao i 20.000 litara voćnih rakija, rekao je Nedimović i najavio da će Ministarstvo poljoprivrede uskoro izaći s predlogom posebnih subvencija za izgradnju kapaciteta za preradu mleka.\nStručnjaci i bolji poznavaoci prilika stanja u našem stočarstvu smatraju da je sporazum velika izvozna šansa, ali izražavaju bojazan da u ovom momentu nemamo dovoljno, posebno ovčijeg i kozjeg sira za izvoz u zemlje Evroazijske unije.\n- U Pirotskom okrugu je nekada vrvelo od ovaca i ovčara, a pirotski kačkavalj je, kao što je poznato, na dobrom glasu. Nažalost, već odavno nije tako, trenutno raspolažemo sa 10.000 grla i ne možemo da kažemo da smo značajni proizvođači sireva i drugih proizvoda od ovčijeg mleka, rekao je Goran Popović, pomoćnik gradonačelnika Pirota, ističući da potencijala za proizvodnju u pirotskom kraju ima, ali da su potrebna velika ulaganja i sasvim drugačiji odnos prema proizvođačima kako bi bili zainteresovani za proizvodnju.\nPotpisivanje državnih sporazuma s Rusijom i Evroazijskom ekonomskom unijom sigurno će uticati na podizanje trgovinske razmene i podršku, prvenstveno agroprivredi. Trgovinska razmena sa svih pet zemalja članica EAEU trenutno iznosi 3,4 milijarde dolara, od čega je naš izvoz 1,1 milijardu. Otklanjanjem barijera kada je reč o izvozu jabuka, kao i boljom organizacijom i ulaganjima u stočarstvo, pogotovo mlekarski sektor, našim proizvođačima se pruža mogućnost za praktično neograničen izvoz mlečnih proizvoda i, svakako, dobru deviznu zaradu. Ovakvu priliku ne treba propustiti, a da li ćemo i u kojoj meri to znati i moći da iskoristimo ostaje da se vidi.


SADA JE SVE JASNO: Ovo je momak koji deli brilijantske narukvice i voli samo skupe stvari! (VIDEO) – Piyarat Motors Auto Car Dealer Import | Export\nSADA JE SVE JASNO: Ovo je momak koji deli brilijantske narukvice i voli samo skupe stvari! (VIDEO)\nsubota 25. decembar 2021. 22:16h\nMladi trep izvodjač iz Švajcarske, poreklom sa naših prostora konačno je objavio dugo najavljivanu pesmu pod nazivom “Sve mi ide”koja će, ako je suditi po reakcijama njegovih fanova oboriti jutjub trending listu.\nŠarmantni mladić koji se domaćoj javnosti predstavlja pod imenom Seen, gostovao je u utorak u emisiji “Amidži šou” gde je otkrio da je scenario za spot napisao sam i da je isti posvetio svim onim ljudima koji su imali tu jednu, pravu ljubav od koje nikada nisu uspeli da pobegnu i da je prebole.\nZanimljivo je da Seen obožava da nosi nakit od brilijanata, te da u spotu nije želeo da koristi replike, uprkos mogućnosti da skupocene ogrlice i narukvice nestanu sa seta.\nKako izgleda spot za koji se spekuliše da je koštao više od 15.000 evra, pogledajte.


Tri dana sjajnih popusta na celokupnu IVKO Woman SS21 kolekciju - GRAZIA Srbija\nPravi je trenutak da svoj garderober osvežite letnjim komadima u kojima ćete se osećati udobno i autentično. IVKO Woman je u okviru predstojećeg Grazia Shopping night-a u periodu od 21. do 23. maja obezbedio 10 odsto popusta na celokupan asortiman iz aktuelne SS21 kolekcije, ali i do 30 odsto na odabrane artikle.\nU novoj kolekciji IVKO Woman svojim prepoznatljivim bojama i dezenima slavi ženstvenost i originalnost, uz dubok naklon lepoti prirode. Inspirisanom ležernošću boemskog šika, tropskim prašumama i nesagledivim prostranstvima savana, novom kolekcijom dominiraju pamučne, lanene ili viskozne haljine, suknje, pantalone, kardigani, puloveri i jakne sa neverovatnim šarama, ali i jednobojnim efektnim nijansama. Ne samo da su ovi komadi izrađeni od najkvalitetnijih materijala i uz veliku posvećenost detaljima, već su i proizvedeni korišćenjem električne energije isključivo iz obnovljivih izvora, što IVKO Woman primenjuje u celosti već drugi put prilikom kreiranja jedne svoje kolekcije.\nPopusti će biti dostupni u svim IVKO Woman prodajnim objektima u Beogradu i Novom Sadu, osim u IMMO outlet centru, a za one koji nisu u prilici da ih posete, kupovinu mogu obaviti i putem online shopa-a www.ivko.com. Još jedna dobra vest je da će radnja u Zmaj Jovinoj 14, u Beogradu, u petak biti otvorena do 22h!


NSinfo: Za čistije i zelenije škole u Vojvodini - 104 obrazovne ustanove\nZa čistije i zelenije škole u Vojvodini - 104 obrazovne ustanove\nU okviru programa "Za čistije i zelenije škole u Vojvodini" na\nSpensu je organizovan okrugli sto na temu "Praktične metode za realizaciju ekoloških programa u obrazovnim institucijama". Tom prilikom, konstatovano je da je tokom devet godina postojanja pomenutog programa dosta urađeno na podizanju ekološke svesti najmlađih o čemu svedoči podatak da je sve više škola uključeno u njega.\nNa okruglom stolu predstavljeni su primeri dobre prakse, a prisutni prosvetni radnici i učenici škola, koji su uključeni u program "Za čistije i zelenije škole u Vojvodini", učestvovali su u tri edukativne radionice.\n"Značaj ovakvih projekata je veoma velik zato što je značaj ekološkog obrazovanja odavno prepoznat i on se nalazi u našem sistemu, ali situacija u praksi je ipak malo drugačija i pokazuje da je to ipak ostavljeno na umešnost, kreativnost i samoinicijativu svakog nastavnika pa su ovakvi događaji kao razmena ideja veoma važni za dalji rad", smatra Ljiljana Jovanović iz OŠ "Žarko Zrenjanin".\nOvo je deveta godina programa "Za čistije i zelenije škole u Vojvodini" u koji je sada uključeno 104 obrazovne ustanove što je za 15 odsto više nego lane.\n"Prvo mislim da je podignut stepen uređenosti školskih dvorišta, tu mislim da smo napravili veliki rezultat i to je bilo za očekivati. Veliki broj školskih dvorišta je uredio i svoj enterijer a važno je i da je veliki broj škola dobio svoj kutak ekološki i da deca o tome vode računa", ističe Aleksa Jeftić iz Pokreta gorana Vojvodine, prenosi RTV.\nSa okruglog stola "Praktične metode za realizaciju ekoloških programa u obrazovnim institucijama" poručeno je i da je najveća dobit programa "Za čistije i zelenije škole u Vojvodini" energija koja se rodila između dece, nastavnika i roditelja, a rečeno je i da je u susret godini jubileja plan da akcija bude još vidljivija, masovnija i sa više partnera koji bi omogućili i da nagradni fond bude veći.


Uslovi korišćenja intransfer24.com. Naš urednički tim postavlja sledeći tekst na sajt intransfer24.com, koji se u daljem tekstu naziva Pravilnik. On sadrži informacije o politici privatnosti, uslovima korišćenja i samim propisima. Opšte:\nSvaka osoba koja intransfer24.com je dužna da pročita sadržaj propisa.\nOvi propisi određuju kako bi trebalo da se odvija korišćenje web sajta. Tako su se pokrenula pitanja prijema sadržaja na ovom veb sajtu.\nSav sadržaj na sajtu intransfer24.com samo u informativne svrhe.\nPotvrđujemo da nismo registrovani kao broker ili kao trgovac finansijskim uslugama pod regulatornim telom. Tvorci sajta su intransfer24.com licencu i odgovarajuće kvalifikacije za investicione savete. Informacije na ovom sajtu čitalac treba da tretira kao edukativne ili informativne materijale.\nIntransfer24.com je informativna lokacija, ali može imati reklame ili veze ka drugim Veb lokacijama. Vlasnik web sajta može dobiti nadoknadu ili drugu zaradu od njih, što zavisi od dogovorenih uslova.\nInformacije objavljene na intransfer24.com sajtu su mišljenja i stavovi kreatora, kao i posetilaca sajta. Ovako treba tumačiti sadržaj. Poruke objavljene intransfer24.com stranici su vlasništvo vlasnika sajta. Zabranjujemo distribuciju, izmenu ili korišćenje sadržaja sajta. Ako dođe do kršenja ove zabrane, zadržavamo pravo da pokrenemo pravni postupak.\nSvako od ljudi kao što su čitaoci, korisnici ili posetioci sajta sami donose sve finansijske odluke. Vlasnici sajta ne moraju da intransfer24.com snose posledice takvih odluka. Materijale sa sajta intransfer24.com ne treba tretirati kao ponudu ili preporuku.\nKorisnik sajta se slaže da su investicije i trgovina aktivnosti zasnovane na spekulacijama, koje nose znatan rizik od gubitaka. Investitori mogu da izgube deo ili sva sredstva na svom računu. Stoga ne bi trebalo ranije da preduzmu pomenute akcije bez konsultacija sa finansijskim stručnjakom. Vlasnici sajta takođe obaveštavaju intransfer24.com rizikovanje kapitala koji osoba ne može da priušti da izgubi veoma neprikladno.\nInvesticije u Forex, kriptokurencije, CFD-ove, binarne opcije ili bilo koje druge finansijske instrumente ne bi trebalo da se zasnivaju na sadržaju iz intransfer24.com. To je posledica činjenice da nemamo dozvolu ili saobraćajnu dozvolu kao konsultanti ili finansijski savetnici. Pre nego što počnete da ulažete, proverite upozorenje o riziku na sajtu brokera.\nOdgovorni ste za ulaganja u hartije od vrednosti, binarne opcije i druge finansijske instrumente. Urednici sajta intransfer24.com ne preuzimaju nikakvu odgovornost za finansijske gubitke posetilaca sajta.\nKomentari čitalaca stranice intransfer24.com javni sadržaj.\nUrednici stranice intransfer24.com da izbrišu komentare koji:\nOne nisu povezane sa sadržajem članka ili stavke.\nOni su vulgarni, nepristojni ili sadrže uvredljiv sadržaj bez obzira na obrazac u kojem su objavljeni, kao što su tekst ili grafika. Takođe je zabranjeno koristiti psovke u skraćenom obliku.\nPripadaju političkim, društvenim, reklamnim ili drugim neosnovanim kampanjama.\nSadrže nepotrebne informacije – one su bezvredna pošati.\nObeleženi su avatarom koji krši zakon ili dobre običaje.\nImaju stilske ili pravopisne greške i onemogućavaju čitanje značenja izjave.\nNapisane su velikim slovima i imaju prevelik broj specijalnih znakova.\nSadrže lične podatke kao što su mesto boravka, e-adresa, broj telefona.\nOni su adresirani na urednike intransfer24.com sajta.\nUredništvo zabranjuje objavljivanje komentara:\nPromovisanje konzumiranja alkohola, narkotika ili droge.\nVređanje javnih ličnosti, privatnih lica ili klevetanje sa nedokazanim optužbama.\nUrednici zadržavaju pravo da izmene stavke koje krše propise.\nUredništvo može u svakom trenutku da promeni odredbe Uredbe sa neposrednim dejstvom od trenutka objavljivanja.\nSvako od ljudi koji posećuju web sajt treba intransfer24.com pročita propise sadržane na sajtu.\nU sadržaju lokacije mogu se postaviti veze ka affiliate programima, od kojih vlasnik može da prikuplja zaradu.\nVlasnik lokacije ne može biti odgovoran za sadržaj koji se nalazi na drugim stranicama na koje korisnik može biti preusmeren.\nStranica intransfer24.com može da sadrži unapređenja preduzeća i finansijskih subjekata od kojih vlasnik može da dobije dobit.\nSadržaj na Veb lokaciji intransfer24.com je u informativne svrhe. Oni nisu sugestija i podsticaj za trgovinu finansijskim instrumentima ili drugim oblicima investiranja.\nInformacije na vebsajtu intransfer24.com preporuka koja se odnosi na finansijske instrumente, njihove izdavače ili izdavače.\nSadržaj objavljen na sajtu intransfer24.com nije pravni ili finansijski savet.\nKorisnik koji koristi sajt izjavljuje da je pročitao i razumeo koja su pravila rada sajta intransfer24.com.\nVlasnik Intransfer24.com ne preuzima odgovornost za sledeće posledice:\nDonošenje investicionih odluka od strane korisnika ili trećih lica na osnovu materijala sa Web lokacije.\nPreusmerava se na Veb lokacije vaše organizacije. On ne preuzima odgovornost za njihovu pouzdanost, ispravnost i način delovanja.\nAutorsko pravo. Resursi postavljeni na veb intransfer24.com su zaštićeni autorskim pravima i vlasništvo su urednika intransfer24.com. Zabranjeno je kopirati ih i dalje distribuirati bez saglasnosti autora.


Donacija „Henkela“ i Fondacije „Novak Đoković“ kruševačkoj Opštoj bolnici | RTK\nDonacija „Henkela“ i Fondacije „Novak Đoković“ kruševačkoj Opštoj bolnici\nU Opštoj bolnici u Kruševcu održana konferencija za medije povodom donacije kompanije Henkel Srbija i Fondacije Novak Đoković.\nZajednička donacija Henkela i Fondacije Novak Djoković predstavlja vid podrške zdravstvenim ustanovama u borbi protiv Covida 19, istakla je direktorka bolnice doktorka Vesna Stević Gajić zahvalivši se na doniranih 5 respriratora i isto toliko kliničkih monitora, najsavremenije generacije.\nO njihovim performansama i upotrebi govorio je načelnik Službe za anesteziju i reanimaciju doktor Savko Marković.\n-Kompanija Henkel je društveno odgovorna, a sve akcije zasnovane su na principu humanosti, rekao je na konferenciji direktor fabrike Henkel u Kruševcu Dušan Antonijević.\nFondacija Novak Đoković izdvojila je milion evra za pomoć zdravstvenim ustanovama širom Srbije u borbi sa Covidom 19, a uporedo sa ovom nastavljena je akcija pomoći i najmlađim sugrađanima, adaptacijom vrtića i škola.\nKruševačka bolnica pre epidemije imala je 6 respiratora, tokom vanrednog stanja iz donacija je dobila još pet, a od danas raspolaže sa 16 respitarora.\nPrethodno : Spomenik Despotu Stefanu Lazareviću u centralnom delu Trga Kosturnica\nSledeće : Ministar državne uprave i lokalne samouprave Branko Ružić u Kruševcu otvorio Jedinstveno upravno mesto


Arhivska građa Saveza udruženja likovnih umetnika Vojvodine: Sedam decenija kontinuiteta (1946–2021) / Fragmenti istorije 1968–1977. - Savez udruženja likovnih umetnika Vojvodine\nFragmenti istorije 1968–1977.\nSavez udruženja likovnih umetnika Vojvodine predstavlja najnoviju publikaciju pod nazivom Arhivska građa Saveza udruženja likovnih umetnika Vojvodine: sedam decenija kontinuiteta (1946-2021) – Fragmenti istorije 1968–1977. Ova publikacija od izuzetnog je značaja za Udruženje, ali i za kulturu naših prostora, jer označava nastavak istraživanja i publikovanja bogate i specifične kulturno-istorijske građe koja svedoči o periodu nakon II Svetskog rata do današnjih dana. Digitalizacijom i publikovanjem sadržaja arhivske građe SULUV otvara se široko polje za istraživanje kulturno-istorijskog i političkog konteksta u kojima se razvijala likovna umetnost kod nas. Materijal iz perioda od 1968. do 1977. istraživao je i tekstualno obradio Vladimir Mitrović. Promocija publikacije biće održana početkom 2022. godine, a do tada svi zainteresovani će moći da se upoznaju sa njenim sadržajem putem linka:\nArhivska građa Saveza udruženja likovnih umetnika Vojvodine: Sedam decenija kontinuiteta (1946–2021) / Fragmenti istorije 1968–1977. Arhivska građa Saveza udruženja likovnih umetnika Vojvodine: Sedam decenija kontinuiteta (1946–2021) / Fragmenti istorije 1968–1977.\nCategory: Publikacije 26. novembra 2021.\nTags: 2021Arhivska građaEdukativno istraživački programIzdavački programJubilej2020/2021\nPreviousPrevious post:KONKURS ZA IZBOR ČLANOVA RADNOG TIMA DEBATNO-ISTRAŽIVAČKOG PROJEKTA „MORA DA MOŽE“NextNext post:FER NAKNADE ZA RAD U LIKOVNOJ UMETNOSTI


Lov i još ponešto - RS:Pripreme za početak nove lovne sezone\nKraj marta i početak aprila u lovištima Republike Srpske je u znaku izrade izvještaja za prethodnu lovnu godinu, zatim izrade zapisnika o prebrojavanju divljači, te izrade i donošenja godišnjih planova za narednu lovnu sezonu.\nČekajući rješenja resornog Ministarstva na Godišnje planove korišćenja lovišta, korisnici lovišta uveliko vrše radove na izgradnji novih i održavanju postojećih lovnih objekata, te kroz lovačke patrole dodatno osiguravaju prijeko potreban mir za sve vrste divljači u lovištima.\nOvo je period kada većina korisnika lovišta održava i redovne Skupštine, na kojima se razmatraju godišnji izvještaji o radu za prethodnu lovnu godinu te donose planovi za narednu. Usljed aktuelne epidemiološke situacije, korisnici lovišta imaju problem sa održavanjem ovih sjednica, jer broj članova Skupštine kod većine korisnika lovišta prelazi propisane epidemiološke mjere.\nPredsjednik Lovačkog saveza Republike Srpske, Savo Minić, apeluje na korisnike lovišta da sve svoje aktivnosti u lovištima prilagode aktuelnim mjerama Republičkog štaba za sprečavanje širenja virusa korona.\nMinić ističe da je ovaj period veoma dinamičan i za Lovački savez. Između aktivnosti na nabavci odijela za lovočuvarsku službu za sve korisnike lovišta, Lovački savez Republike Srpske ovih dana vrši i aktivnosti na štampanju dozvola za lov i lovnih karata koje će u narednom periodu dostaviti korisnicima lovišta prema podnesenim zahtjevima, te istovremeno vrši i štampanje priručnika za polaganje lovačkih ispita za sve prijavljene kandidate. Istovremeno, Savez traži tehnička rješenja za održavanje lovačkih ispita, kojima će biti osigurano da se polaganje lovačkih ispita održi uz poštivanje aktuelnih epidemioloških mjera koje trenutno ne omogućavaju okupljanje više od 30 ljudi na jednom mjestu.\nU skladu sa Odlukom Upravnog odbora Lovačkog saveza, u toku je i doznaka sredstava regijama iz članskog doprinosa uplaćenog od strane korisnika lovišta u 2020. godini za rad regija. Lovački savez ovim putem poziva izabrane predstavnike regija da dostave sekretaru Lovačkog sveza podatke za uplatu ovih sredstava.\nIstovremeno, Stručni savjet za lovstvo Lovačkog saveza apeluje na rukovodstvo regija da u ovom periodu kroz koordinaciju sa članicama insistiraju na utvrđivanju istovremenih terimina početka lovnih sezona za pojedine vrste divljači u sportsko-rekreacionim lovištima u svojim regijama. Ovaj apel ima za cilj izbjegavanje čestih problema između lovaca u pograničnim dijelovima lovišta istih regija, a koji imaju različite termine početka lovnih sezona.\nTags: Lov ,\tR.Srpska,\tRegion


Imamoglu: Spreman sam na saradnju sa Erdoganom\nNovi gradonačelnik Istanbula Ekrem Imamoglu rekao je da je spreman za rad sa predsednikom Redžepom Tajipom Erdoganom, ali i da se suoči sa bilo kakvim pokušajima administracije da ograniči njegova ovlaštenja.\nImamoglu je napomenuo da je administracija već uvela nove regulative kojim "obilazi" gradonačelnika prilikom imenovanja na rukovodeća mesta u opštinskim preduzećima i ovlašćenja opštinskim skupštinama gdje Erdoganova partija ima većinu.\nGradonačelnik ističe da slične regulative nisu u skladu sa aktuelnim Zakonima o lokalnoj upravi.\n"Spremni smo i za riskantne situaicje. Trenutno sam gradonačelnik Istanbula, a Erdogan je predsednik. Mislim da možemo ostvariti velike stvari za grad i zemlju ako se dogovorimo", navodi Imamoglu.\nImamoglu je tokom vikenda izabran za gradonačelnika drugi put nakon što je Izborni odbor poništio rezultate izbora održanih 31. marta. On je pobedio protivkandidata Binali Jildirima sa više od 806.000 glasova.\nFon der Lajen uoči sastanka sa Erdoganom: Ne očekujem brz dogovor EU i Turske\nAmerički predsednik Donald Tramp pomilovao je dugogodišnjeg prijatelja i savetnika Rodžera Stouna i time ga poštedeo zatvorske kazne na koju je osuđen zbog laganja Kongresa za vreme istrage o umešanosti Rusije u predsedničke izbore 2016. godine.\nU pet italijanskih regiona stopa reprodukcije Kovida-19 je iznad "1" usled pozitivnih slučajeva koji su stigli u Italiju iz inostranstva, zbog čega iz Ministarstva zdravlja te zemlje ističu da je neophodno pojačati mere fizičkog distanciranja.


Dan online - Povodi: Zastario servis doveo bi građane u opasnost - 2021-01-30\nPovodi MINISTARSTVO ZDRAVLJA SPRIJEČILO FOND ZDRAVSTVA DA UVEDE SISTEM ZA IMUNIZACIJU\nUnošenje podataka osiguranika u Domu zdravlja Zastario servis doveo bi građane u opasnost IISZ je jedini informacioni sistem u zemlji koji je obezbijedio uspješnu implementaciju dokumenata sa elektronskom identifikacijom, kaže direktor Fonda Sead Čirgić\nIz Ministarstva zdravlja su saopštili da nijesu dozvolili Fondu za zdravstveno osiguranje da, preko zastarjele platforme e-Zdravlje, uvede sistem za procjenu odaziva građana za vakcinaciju za tri dana, što bi moglo da predstavlja opasnost i prepreku za sprovođenje vakcinacije. Direktor Fonda Sead Čirgić, sa druge strane, tvrdi da navodi ministarstva u vezi sa novim servisom eVakcinaKovid-19, ostaju suštinski nerazumljivi i neprepoznatljivi, prije svega građanima, njih preko 140.000.\n– Naravno da Fond nije dobio zeleno svjetlo da, kako su definisali, „za tri dana” razviju i implementiraju sistem za procjenu odaziva građana na vakcinaciju, na već postojećoj platformi eZdravlje, i to iz najmanje dva razloga. Prvo, ozbiljnim ljudima koji vode digitalnu transformaciju u novoj administraciji Ministarstva zdravlja bilo je jasno da ovakav predlog FZO predstavlja potencijalnu opasnost i prepreku za efikasnu podršku sprovođenju imunizacije, što bi moglo da dovede u opasnost zdravlje građana. Takvu „avanturu” ministarstvo nije htjelo da dozvoli. Tehnološki prevaziđen i zastario sistem e-Zdravlje, na kojem je Fond imao namjeru da bazira svoj sistem, ne odgovara potrebama građana i viziji digitalnog odgovora nove vlade na Kovid-19 – istakli su iz ministarstva.\nObjašnjavaju i da je rukovodstvu FZO, od samog dolaska nove administracije, odnosno mnogo ranije nego prije osam dana, poznato da njihov resor radi na ozbiljnom i sistemskom digitalnom rješenju za podršku imunizaciji.\n– I to ne samo, kako su u inicijativi Fonda naveli, za prijavljivanje za vakcinaciju, već i za digitalno upravljanje distribucijom vakcine, od ulaska u Crnu Goru pa do ubrizgavanja. A i to je samo dio cjelovitog sistema na kojem Ministarstvo zdravlja i javne uprave predano rade i koji će uskoro biti predstavljen građanima i javnosti. Obećali smo građanima bezbjednu i kvalitetnu vakcinu, i obećanje ćemo ispuniti. Digitalna podrška procesu imunizacije biće samo uvod u projekte koje ćemo da sprovedemo na polju digitalizacije kompletnog zdravstvenog sistema – navode iz ministarstva.\nČirgić je objasnio da stepen razvoja njihovih sistema i digitalizacije procesa najbolje potvrđuju ostvareni rezultati, a vidljivi su kroz precizne i mjerljive podatke.\n– Napomenućemo priznanja i nagrade sa najvećih adresa, kao što su Direktorat za informatiku Evropske komisije, SZO, OECD, SIGMA, ReSPA i sl., za platformu e-Zdravlje i elektronske servise, koji su već premašili broj od milion izbjegnutih kontakata prilikom pružanja zdravstvenih usluga i na taj način dali ogroman doprinos očuvanju javnog zdravlja u periodu pandemije. Navešćemo samo podatak da platforma e-Zdravlje koja se našla na udaru resornog ministarstva bilježi preko šest miliona posjeta, te da je sasvim vjerovatno najkorišćenija i najkorisnija platforma u državi. IISZ je jedini informacioni sistem u zemlji koji je obezbijedio uspješnu implementaciju dokumenata sa elektronskom identifikacijom – nove lične karte – kazao je Čirgić.\nPonudili sistem bez dodatnih ulaganja\nČirgić je poručio da bi ozbiljnim ljudima koji vode digitalnu transformaciju u novoj administraciji Ministarstva zdravlja trebalo da bude jasno da prijave za vakcinaciju protiv Kovid-19 infekcije na poznatoj i od Evrope prepoznatoj i nagrađivanoj platformi e-Zdravlje ne mogu predstavljati ne potencijalnu nego nikakvu opasnost po zdravlje građana.\n– I u najmanjem takva izjava je neodgovorna i zbunjuje javnost. Kroz ponuđeni servis eVakcinaKovid-19 donosioci odluka mogli su dobiti korisne informacije za odgovarajuće planove nabavki, sa ciljem efikasnog sprovođenja programa imunizacije i racionalnog korišćenja budžetskih sredstava. Dakle, Fond je ponudio pomoć kako da na najbrži način i bez ikakvih ulaganja Ministarstvo zdravlja dođe do neophodnih podataka o broju zainteresovanih građana, sa svim potrebnim zdravstvenim i drugim podacima, za vakcinaciju kako bi dalje mogli planirati aktivnosti za istu. Ništa više od toga. Vrlo brzo građani će, mada, vjerujemo i sada vide ko je ušao u „avanturu” – poručio je Čirgić.


Poseta Vučića Hrvatskoj korisna za obe države - Centar za spoljnu politiku\nEuropean security policy at the crossroads\nFuture of Europe at Risk\nHome Vesti Poseta Vučića Hrvatskoj korisna za obe države\nPoseta Vučića Hrvatskoj korisna za obe države\nĐukanović za RTS: Poseta Vučića Hrvatskoj korisna za obe države\nProfesor Fakulteta političkih nauka Dragan Đukanović kaže za RTS da je poseta predsednika Aleksandra Vučića Hrvatskoj korisna za obe države. Istakao je da je važno da se gleda u budućnost kada je reč o odnosima Zagreba i Beograda, ali i da je neophodno da se reše problemi koji su nastali kao posledica raspada bivše Jugoslavije.\nDragan Đukanović je, gostujući u Dnevniku RTS-a, naveo da je teško prekočiti pitanja iz prošlosti kada je reč o razgovorima zvanične Hrvatske i Srbije, ali da je važno da se gleda u budućnost.\n„Ono što jeste veoma značajno je da se ipak gleda u budućnost, da se reše problemi koji su nastali kao posledica raspada Jugoslavije i da idemo dalje ka kontekstu evropskih integracija kako bi Srbija i Hrvatska se ponovo našle pod jednim okriljem, a to su evrointegracije“, rekao je Đukanović.\nGovoreći o tome kakav je mogući učinak moratorijuma na teme prošlosti, koji je juče predsednik Aleksandar Vučić predložio, Đukanović kaže da je zarad smanjenja evidentnih tenzija u društvu veoma značajno da nema nečeg što podstiče loše raspoloženje.\n„Ja se nadam da je to moguće i mislim da je značajno da se tako nešto preduzme kako bi se smanjili ti nekada i prenaglašeni stereotipi i kroz medije i kroz izjave javnih funkcionera vezane za susede, u ovom kontekstu konkretno za Hrvatsku“, dodao je Đukanović.\nUkaazao je da je poseta Vučića Zagrebi bila korisna za obe države.\n„Mislim da je ova poseta bila u korist obe države i mislim da je veoma značajno da se napokon reše ovi problemi koji u prouzrokovani uglavnom raspadom bivše Jugoslavije i u tom smislu se nadam da će doći do otvaranja pojednih pitanja, poboljšanja statusa etničkih manjina, pitanje definisanja granice, okončanje procesa sukcesije, veoma značajno pitanje nestalih osoba. Postoji jedan set pitanja koje što pre treba rešiti“, istakao je Đukanović.\n„Različita viđenja tema“\nNaveo je da je bilo očigledno da su hrvatska predsednica i hrvatski premijer imali različita viđenja tema koje je trebalo pokrenuti.\n„Međutim, ipak je značajno da je došlo do sastanka Vučića sa premijerom Plenkovićem gde su otvorene neke teme o kojima takođe treba razgovarati“, naglasio je Đukanović.\nKada je reč o protestu u Zagrebu tokom posete Vučića, Đukanović kaže da su sva društva u jugoistočnoj Evropi podeljena i da i hrvatsko društvo na svojim marginama političkog spektra ostavlja neke ekstremne krugove.\n„Činjenica da se juče na Trgu bana Jelačića okupilo 300 do 400 ljudi pokazije zapravo jednu takvu tendenciju, međutim ono što jeste značajno je da je ipak do posete došlo i da će ova poseta ostaviti neke rezultate iza sebe i da to nije stav zvanične Hrvatske“, rekao je Đukanović.\n„Granično rešenje teško za dve godine“\nNa pitanje da li će problem granice biti moguće rešiti u roku koji je predviđen od dve godine da se postigne rešenje, Đukanović kaže da je to teško zamisliti.\n„Analizirajući dosadašnji tok veoma je teško zamisliti da će se ovo pitanje rešiti u naredne dve godine, ali mislim da je veoma značajna zajednička opredeljenost da ukoliko ne dođe do kompromisa Srbije i Hrvatske po tom pitanju se ide na međunarodnu arbitražu čije bi rezultate priznale obe strane“, objansio je Đukanović.\nNaglasio je da je posebno sporan tok Dunava, koji predstavlja granicu između Srbije i Hrvatske, jer se Dunav pomerao i ne poklapa se sa granicama katastarskih opština.\n„Tako da ćemo videti da li će se zauzeti stav da srednji tok reke Dunav bude zapravao granica ili će Hrvatska nastaviti da insistira na ranbijim katarstraskim opštinama ili ćemo ići na presudu međunarodnog suda koji bi utvrdio ili definisao tu granicu“, istakao je Đukanović.\n„Ukazati na goruće probleme Srba“\nOdgovarajući na pitanje koliko poseta Vučića Vrginmostu može da utiče na položaj Srba u Hrvatskoj, Đukanović naglašava da je važno ukazati na goruća pitanja i guruće probleme koje imaju pripadnici srpske zajednice u Hravatskoj.\n„Veoma je značajno i da se poboljša životni standard tih ljudi, da se oni integrišu u hrvatsko društvo i da na određeni način imaju perspektivu života u Hrvatskoj“, rekao je Đukanović.\nSmatra da se posetom Vučića može skrenuti pažnja da se ti problemi reše, ali da sve zavisi od spremnosti hrvatske vlade da na određeni način poboljša status i položaj tih građana srpske nacionalnosti koji u pojedinim opštinama nemaju ni električnu energiju ni vodosnabdevanje.\n„Generalno gledano status srpske zajednice u skladu sa ustavnim zakonom iz 2004. godine bi trebalo afirmisati uključujući i korišćenje prava ćirilice u pojednim sredinama gde sada, iako postoji predviđena mogućnost, ustavnim zakonom to nije moguće“, zaključio je Đukanović.\nPrevious articleTu smo za vas, bićemo glas za Srbiju\nNext articleOčekujem „adekvatan pritisak“ na Prištinu\nWebinar: Analize poslovnih procesa trgovinskih procedura\nKonferencija o 25-godišnjici potpisivanja Sporazuma o normalizaciji\nNVO za usaglašavanje oko Kosova i ubrzanje evrointegracija\nRedakcija - 20/12/2021 0\nRedakcija - 16/09/2021 0\nEkonomija u večitoj senci politike\nRedakcija - 25/05/2021 0\nMultidimensional Aspects of Democracy and Identity\nRedakcija - 01/03/2021 0\nMultidimenzionalni aspekti demokratije i identiteta


TotalCar.rs » Reklama za Volkswagen Jettu (2013)\nVolkswagen je poznat po tome što pravi zanimljive reklame, a evo upravo jedne od njih. TV reklama za Jetta sedan za aktuelnu modelsku godinu promoviše činjenicu da je dobila vrhunske ocene na sigurnosnim testovima. Međutim, pre godinu dana ovaj rezultat bi nešto i značio, ali danas su kriterijumi sigurnosti pooštreni do mere do koje Volkswagenovo hvalisanje baš i nema mnogo smisla.\nNo, u svakom slučaju, reklama je interesantna, a glavna zvezda iste je novorođena beba koja sa svojim roditeljima odlazi iz porodilišta u novoj Jetti, kada im putanju iznenada preseče kombi. Tada najmlađi član porodice ima fleševe na događaje iz kompletnog života… samo što njegov život do tog trenutka traje oko 10 minuta.\nNa ovaj način Volkswagen želi da poruči svojim potencijalnim kupcima da kupovinom Jette mogu bezbedno da prevoze svoju porodicu, uključujući i najmlađe članove. A i upotreba beba u svrhe marketinga verovatno nikada nije omanula.


MEĐUNARODNI SAJAM HRANE, PIĆA I UGOSTITELJSKE OPREME: NA INHORECA SAJMU NAJAVLJENO UČEŠĆE 100 IZLAGAČA – PravaŽena.com\nMeđunarodni sajam hrane, pića i ugostiteljske opreme se ove godine održava po drugi put u Sarajevu. Sajam će se održati u petak i subotu 14. i 15. juna u prostoru novootvorenog Convention Centra Hills, a u organizaciji marketinške agencije Altermedia i magazina In HoReCa.\nCilj sajma je na jednom mjestu okupiti izlagače iz oblasti prehrambene i industrije pića, proizvođače i distributere ugostiteljske opreme. Najavljenih čak stotinu izlagača na ovom, drugom po redu InHoreca sajmu pokazuje koliko je ozbiljan interes i potreba industrije za sajmom na kojem mogu predstaviti svoje usluge, proizvode i novitete. “\n– Već dugo se kroz svoja namjenska izdanja, naročito InHoreca i InStore magazine, bavimo HoReCa kanalima (hoteli, restorani i cafei), i odavno smo, komunicirajući direktno s ljudima iz ove industrije, prepoznali potrebu za sajmom ovakve vrste u Bosni i Hercegovini“, kaže Rešid Muratović, direktor agencije Altermedia objašnjavajući razloge za pokretanje sajma. „Odziv izlagača prošle i, naročito, ove godine pokazuje da smo donijeli ne samo dobru, nego i za industriju korisnu odluku pokretanjem ovog specijaliziranog sajma, pojasnio je Muratović.\nSajam je namijenjen i razmjeni poslovnih ideja, inicijativa i kreiranju platformi za nove saradnje između srodnih branši i bolji protok informacija u ovoj specifičnoj grani privrede. „Posebno nas raduje što ćemo biti prvi sajam koji će biti organiziran u novootvorenom, mutifunkcionalnom Covention Centru hotela Hills, koji se prostire na impresivnih 4000 kvadratnih metara, što ga čini prvim i jedinim takvim prostorom u zemlji“, najavljuje Šefik Gušić, direktor InHoreca sajma, dodajući da je za posjetioce sajma pripremljeno izvanredno puno različitih mogućnosti i ponuda na sajamskom prostoru. Pored degustacija i kuharskih senzacija pripremljena su različita natjecanja barista i food blogera, a organizatori su najavili i sadržaj za najmlađe posjetioce.\nU mnoštvu pripremljenih sadržaja svojom se atraktivnošću izdvaja InHoreca AfterWork Free Zone Party, najavljen za oba dana sajma u vremenu od 16 do 19 sati, gdje se uz izvrsnu ponudu pića i delicija očekuje i odlična muzika. Cijeli program sajma, kao i informacije o ovogodišnjim izlagačima, dostupni su na web stranici www.inhoreca.ba i društvenim mrežama organizatora.


Jeftini letovi iz Afganistana za Češku - Avionske karte Afganistan Republika Češka - eSky.ba\nLetovi iz Afganistana za Češku\nPretražite letove iz Afganistana za Češku\nProvjerite najbolje ponude letova iz Afganistana za Češku\n✔ Postoje li posebne ponude za letove iz Afganistana za Češku na eSky.ba?\n✔ Mogu li se pobrinuti za osiguranje prilikom rezervacije leta iz Afganistana za Češku?\n✔ Ako rezerviram let iz Afganistana za Češku, mogu li rezervirati ujedno i smještaj?\n✔ Koje avio-kompanije nude letove iz Afganistana za Češku?\nBudite sigurni, da na eSky.ba ponuda letova iz Afganistana za Češku uključuje ne samo niskotarifne avio-kompanije, već i one koje su specijalizirane za visoki standard.


Ova konferencija se održava svake godine, saglasno odluci Ministarskog saveta iz decembra 2002. godine i predstavlja najznačajniji skup OEBS-a u prvoj političko-vojnoj dimenziji.\nU toku trodnevnog rada razmotrena su pitanja evropske bezbednosti i razmenjena mišljenja o ključnim bezbednosnim izazazovima i doprinosu koji daje OEBS u suočavanju sa njima. Održane su posebne sesije posvećene obezbeđivanju stabilnosti u regionu OEBS-a u kontekstu razvoja situacije u Ukrajini; izgradnji bezbednosti i poverenja u regionu OEBS-a, strukturnom dijalogu; upravljanju krizama i postkonfliktnoj rehabilitaciji, kontroli naoružanja i izazovima koje donose migracije i transnacionalne pretnje.\nAmbasador Filipović i general Mojsilović učestvovali su i izlagali prilikom otvaranja skupa i na sesijama posvećenim strukturnom dijalogu, kontroli naoružanja i izazovima koje donose migracije i transnacionalne pretnje, posebno terorizam.


"Otvoreni Balkan" nije bolja inicijativa od Berlinskog procesa - BIGportal.ba\n1 Decembra, 2021 1 Decembra, 2021 054\nZa novu inicijativu “Otvoreni Balkan” je rekao da ne vidi dodatnu vrijednost koja bi se pokazala boljom od dosadašnjeg Berlinskog procesa.\nNjemački ministar za Evropu Mišel Rot najavio je podršku Njamačke BiH u njenim nastojanjima unutar evropskih integracija i istakao interes za nastavak Berlinskog procesa.\nRot, koji je danas sastao sa predsjedavajućim Predsjedništva BiH Željkom Кomšićem i članom Predsjedništva Šefikom Džaferovićem je istakao da je EU zapravo unija vrijednosti, koje BiH treba prihvatiti i ugraditi u svoj sistem.\nRot je potvrdio kontinuitet podrške Njamačke suverenitetu i teritorijalnom integritetu BiH, a za svako “miješanje ili udar na teritorijalni integritet” najavio je “snažan odgovor” svoje zemlje.\nКomšić i Džaferović su naglasili predanost evropskoj perspektivi BiH i zahvalili što će nova njemačka Savezna vlada nastaviti dosadašnji kontitnuitet podrške.\n“Članovi Predsjedništva BiH su ponovili predanost evropskoj perspektivi zemlje, kao jednom od ključnih spoljnopolitičkih ciljeva BiH, za koji postoji konsenzus svih političkih aktera”, saopšteno je iz Predsjedništva BiH.


SAD Rusiji: Povlačimo odluku ako ponovo počnete da poštujete Sporazum - 04.02.2019, Sputnik Srbija\nVašington zadržava pravo da povuče obaveštenje o povlačenju iz Sporazuma o raketama srednjeg i kratkog dometa nakon šest meseci, ako se Rusija vrati na proverljivo... 04.02.2019, Sputnik Srbija\nvesti, svet, crveni telefon, džon hantsman\n15:54 04.02.2019 (Osveženo: 16:33 04.02.2019)\n© Sputnik / Ilья Pitalev / Uđi u foto-galerijuAmbasador SAD u Rusiji Džon Hantsman\nVašington zadržava pravo da povuče obaveštenje o povlačenju iz Sporazuma o raketama srednjeg i kratkog dometa nakon šest meseci, ako se Rusija vrati na proverljivo poštovanje Sporazuma, izjavio je američki ambasador u Rusiji Džon Hantsman.\n„Zbog akcija Rusije Sjedinjene Američke Države su obavestile Rusiju o suspenziji svojih obaveza prema Sporazumu. Sjedinjene Američke Države su takođe objavile o svom povlačenju iz Sporazuma o likvidaciji raketa nakon šest meseci, u skladu sa uslovima sporazuma. SAD zadržavaju pravo da povuku obaveštenje o povlačenju iz Sporazuma pre isteka šestomesečnog roka i biće spremne da razmotre ovaj korak ako se Rusija vrati na puno i proverljivo pridržavanje sporazuma“, napisao je ambasador u svom članku za RBK.\nSjedinjene Američke Države odgovorile su na zahteve Rusije o Sporazumu o raketama srednjeg i kratkog dometa za rakete-mete i sisteme PRO „Egis ašor“ u Poljskoj i Rumuniji, rekao je američki ambasador.\nRusija može odgovoriti Americi „kalibrima“\n4 Februar 2019, 10:05\n„Umesto da odreaguje na uzroke zabrinutosti Sjedinjenih Američkih Država, Rusija je optužila SAD da rakete-mete za raketne probe protivraketnih sistema odbrane, protivraketni sistemi ’Egis ašor‘ u Poljskoj i Rumuniji i borbene bespilotne letelice narušavaju uslove Sporazuma. Za razliku od Rusije, Sjedinjene Američke Države su detaljno odgovorile na ove lažne tvrdnje, pokazujući potpuno i savesno ispunjavanje svojih ugovornih obaveza“, istakao je Hantsman.\nOn je dodao da su Sjedinjene Američke Države Rusiji dostavile geografske koordinate i datume testiranja rakete 9M729 koja, prema Vašingtonu, krši Sporazum o raketama srednjeg i kratkog dometa, za domet koji je zabranjen prema Sporazumu o likvidaciji raketa.\n„Rusija je izvršila raketne probe rakete 9M729 na rastojanjima koja su znatno veća od 500 kilometara. Sjedinjene Američke Države dostavile su Moskvi značajnu količinu informacija koje potvrđuju kršenje Sporazuma, uključujući geografske koordinate i datume raketnih proba, ali Rusija i dalje poriče da je izvršila nezakonite radnje“, napisao je ambasador.\nU subotu 2. februara ministar spoljnih poslova Rusije Sergej Lavrov je na sastanku sa predsednikom Rusije Vladimirom Putinom rekao da su Sjedinjene Američke Države počele da koriste rakete-mete i balističke rakete-mete za testiranje svojih sistema za protivraketnu odbranu, a od 2014. su počele da razmeštaju u Evropi lansere Mk 41, koje su primenljive bez ikakvih promena i za lansiranje udarnih raketa srednjeg dometa „tomahavk“. Prema rečima Putina, „ovo je direktno kršenje ugovora“.\nRusija je više puta izjavljivala da strogo poštuje svoje obaveze prema Sporazumu. Ministar Lavrov je rekao da su američke optužbe da Rusija krši Sporazum neosnovane i da je raketa 9M729, koja izaziva sumnje u Vašingtonu, testirana na domet dopušten Sporazumom.\n4 Februar 2019, 09:31\nRanije je zamenik ministra spoljnih poslova Rusije Sergej Rjabkov saopštio da je američka strana predala Rusiji dva datuma kada su navodno lansirane rakete 9M729 u dometu zabranjenom Sporazumom o likvidaciji raketa. Prema njegovim rečima, Vašington je predao „satelitski snimak koji se može skinuti sa interneta“, fotografiju nekih objekata na poligonu Kapustin Jar, odakle su navodno lansirane rakete. Međutim, kako je naglasio Rjabkov, „neke strukture snimljene iz svemira i dva datuma lansiranja nisu isto što i dokaz dometa na kojem je raketa lansirana“.\nAmerički predsednik Donald Tramp saopštio je u petak da Vašington 2. februara počinje proceduru za povlačenje iz Sporazuma o likvidaciji raketa. Američki državni sekretar Majk Pompeo izjavio je da „ako se Rusija ne vrati na potpuno i proverljivo poštovanje Sporazuma u roku od šest meseci“, sporazum će biti raskinut. Predsednik Rusije Vladimir Putin izjavio je u subotu da će Rusija recipročno odgovoriti na odluku SAD o povlačenju iz Sporazuma i takođe obustaviti učešće u Sporazumu. Šef države je istakao da Rusija nije dužna i neće se uvlačiti u, za Moskvu, skupu trku u naoružanju. Pri tome je Putin dodao da svi predlozi Rusije o razoružanju „ostaju na stolu, a vrata otvorena“, ali zahteva da se nikakvi pregovori o ovom pitanju unapred ne iniciraju.